In organiese chemie is 'n koolwaterstof 'n organiese verbinding wat uitsluitlik uit waterstof en koolstof bestaan. Daar word dikwels verkeerdelik na verbindings wat onsuiwerhede soos swael en stikstof ook bevat as koolwaterstowwe verwys. Streng gesproke is die terminologie slegs beperk tot die aromate, alkane, alkene en alkyne wat net uit koolstof en waterstof bestaan. In chemiese nywerhede word daar na koolwaterstowwe verwys as verbindings wat hoofsaaklik uit 'n raamwerk van koolstof en waterstof bestaan met ander elemente soms daaraan verbind. Koolwaterstowwe word hoofsaaklik in ru-olie aangetref wat ontstaan het vanuit organiese materiaal wat ontbind het. Koolwaterstowwe word as volg deur IUPAC se nomenklatuur vir organiese chemie gedefinieer: Versadigde koolwaterstowwe (alkane) is die eenvoudigste soort koolwaterstofspesie en bestaan uitsluitlik uit enkelbindings wat versadig is met waterstof. Die algemene formule vir versadigde koolwaterstowwe is CnH2n+2 (vir nie-sikliese verbindings). Versadigde koolwaterstowwe vorm die basis van ru-olie gebaseerde brandstowwe en kan as lineêre of vertakte spesies aangetref word. Koolwaterstowwe wat dieselfde chemiese formule het maar struktureel van mekaar verskil word isomere genoem. Onversadigde koolwaterstowwe het een of meer dubbel- of driedubbele bindings tussen die koolstofatome.


Pavlodar (Kasaks: Павлодар) is 'n stad in Kasakstan. Pavlodar word meestal bewoon deur etniese Russe, Kasakke, Oekraïners, Duitsers en Tatare. Город Павлодар Geargiveer 16 April 2015 op Wayback Machine Департамент статистики Павлодарской области Hierdie artikel is ’n saadjie. Voel vry om Wikipedia te help deur dit uit te brei.


Hermes (Grieks: Ἑρμῆς) is in die Griekse mitologie die groot boodskapper van die gode asook ’n gids na die onderwêreld. Hy was een van die twaalf Olimpiese gode wat op die berg Olimpus gewoon het. Hermes was die beskermer van grense en van die reisigers wat hulle oorgesteek het, van herders, diewe, leuenaars letterkunde, atlete, handel, en mate en gewigte. Sy simbole sluit in die skilpad, sandale met vlerke, haan en boodskapperstaf. Sy eweknie in die Romeinse mitologie was Mercurius. Hermes het boodskappe van die Olimpiese gode na die mens gebring; hy het skoene met vlerke gedra sodat hy tussen die twee wêrelde kon rondvlieg. Hy het ook as gids opgetree vir afgestorwenes na die onderwêreld. In baie Griekse mites was hy die enigste god naas Hades, Persefone, Hekate en Tanatos wat die onderwêreld ongehinderd kon binnegaan en verlaat. Hy was die seun van Zeus die Plejade Maia, ’n dogter van die Titaan Atlas. Hierdie artikel is merendeels vertaal vanaf die Engelse Wikipedia-artikel en:Hermes Walter Burkert, Greek Religion 1985 seksie III.2.8; "Hermes."


Golda Meir, oorspronklik Golda Meyerson, (1898 - 1978) was 'n Israelse vakbondleier, diplomaat en politikus wat aan die linkse Mapai- en Ha'Avoda-partye behoort het. Meir was in die Russiese Ryk gebore, het in 1906 na die Verenigde State van Amerika en in 1921 na die Britse mandaat van Palestina geëmigreer. Sy was 'n leier van die Joodse vakbond Histadrut, en van 1948 tot 1949 die eerste Israelse ambassadeur in die Sowjetunie. Meir was vanaf 1949 tot 1956 die minister van Arbeid (en Sosiale Sake), van 1956 tot 1966 die minister van Buitelandse Sake, en van 1969 tot 1974 die vierde eerste minister van Israel gewees. Tydens haar premierskap het die Jom Kippoer-oorlog in 1973 plaatsgevind. My Lewe, 1975, outobiografie Wikimedia Commons het meer media in die kategorie Golda Meir. Knesset se webwerf Hierdie artikel is ’n saadjie. Voel vry om Wikipedia te help deur dit uit te brei.


Die woord Sjerpa (Tibettaans: ཤར་པ, Wylie: shar pa; letterlik: "oostelike volk", afgelei van Shyar, "oos" en Pa, "volk"; verwysende na hul oostelike tuiste binne-in Nepal) het aanvanklik na 'n etniese groep uit die mees bergagtige dele van Nepal, hoog in die Himalajas, verwys. In die Volksrepubliek China staan hulle bekend as Xiaerba. Die Chinese regering klassifiseer hulle egter as Tibettane. In die afgelope paar jaar het baie Sjerpas na Indië geëmigreer. Meeste Sjerpas bly in die oostelike dele van Nepal bekend as Solu, Khumbu en Pharak. Party bly egter ook verder wes in die Rolwaling-vallei en in die Helambu-gebied noord van Kathmandu. Pangboche is die Sjerpas se oudste dorpie in Nepal, en is na skatting meer as 300 jaar gelede gebou. Sjerpas praat 'n Tibettaanse dialek en is tradisioneel handelaars en boere. Hulle verbou aartappels, gars, koring en bokwiet op hulle hooggeleë lande. Die wat binne 'n dag se loop van Namche Bazaar woon hou ook waterbuffels aan wat dan geslag word om by die Saterdagmark in Namche verkoop te word.


George VI (Albert Frederick Arthur George; 14 Desember 1895 – 6 Februarie 1952) was van 11 Desember 1936 tot met sy dood koning van die Verenigde Koninkryk en die Britse Dominiums. Hy was die laaste keiser van Indië (tot 1947) en die laaste koning van Ierland (tot 1949). Hy was ook die eerste hoof van die Statebond. As die tweede seun van koning George V is nie verwag dat hy koning sou word nie. Hy het tydens die Eerste Wêreldoorlog in die Britse Vloot gedien en daarna die gewone openbare verpligtinge nagekom. Hy is in 1923 met lady Elizabeth Bowes-Lyon getroud en die egpaar het twee dogters gehad: Elizabeth II, die huidige koningin, en prinses Margaret. Met die dood van sy pa in 1936 het sy broer die troon bestyg as Edward VIII. Minder as ’n jaar later het Edward egter geabdikeer om met die geskeide Amerikaanse sosiale vlinder Wallis Simpson te trou. George het toe die troon bestyg as die derde monarg van die Huis van Windsor. Binne 24 uur van sy troonbestyging het die Ierse parlement ’n wet deurgevoer wat die monarg wesenlik van mag ontneem het in Ierland.


Javier Pérez de Cuéllar (Spaans: [xaˈβjeɾ ˈperez ðe ˈkweʝaɾ]; Lima, 19 Januarie 1920 – 4 Maart 2020, aldaar) was 'n Peruaanse diplomaat en politikus. Van 1981 tot 1991 was hy die sekretaris-generaal van die Verenigde Nasies (VN). Vanaf 1940 werk hy as 'n diplomaat en was aan ambassades in onder andere Switserland en die Sowjetunie verbonde. Van 1971 was hy 'n permanente verteenwoordiger by die VN. Ná die verdeling van die eiland Siprus in 1974, wat 'n ernstige krisis tussen NAVO-bondgenote Griekeland en Turkye veroorsaak het, lei Perez de Cuellar in die jare 1975-'77 'n VN-missie daarheen. In 1981 word hy tot sekretaris-generaal van die Verenigde Nasies verkies om Kurt Waldheim op te volg. Sy ampstermyn is in 1986 met vyf jaar verleng. In 1991 is hy versoek om langer aan te bly, omdat daar nog nie eenstemmigheid oor sy opvolger bereik is nie. In 1992 is hy eindelik deur die Egiptenaar Boutros Boutros-Ghali opgevolg. In sy eie land was Perez de Cuellar in 1995 'n kandidaat vir die presidentskap, as teenstander van Alberto Fujimori.


Hülegü Khan, ook bekend as Hoelagoe Khan (Mongools: Хүлэгү хаан, Chülegü Chaan; Persies: هولاکو خان; omstreeks 1218 – 8 Februarie 1265), was ’n Mongoolse heerser wat ’n groot deel van Suidwes-Asië verower het. Hy was die seun van Toloei Khan, ’n kleinseun van Djengis Khan en ’n broer van Ariq Böke, Möngke Khan en Koeblai Khan. Hülegü se leër het die suidwestelike deel van die Mongoolse Ryk geweldig uitgebrei en die Il-khanaat van Persië, ’n voorloperstaat van die hedendaagse Iran, gestig. Onder sy leierskap het die Mongole die middelpunt van Islamitiese mag, Bagdad, in 1258 vernietig, Damaskus verswak en ’n verskuiwing van Islamitiese invloed na die Mamelukke in Egipte veroorsaak. Tydens sy bewind het Iranse geskiedkundiges in Persies begin skryf eerder as in Arabies. Hierdie artikel is vertaal uit die Engelse Wikipedia Wikimedia Commons het meer media in die kategorie Hülegü Khan.


Innocentius XI was die 240ste pous van die Rooms-Katolieke Kerk van 1676 tot 1689. Hy is veral bekend weens sy asketiese lewe, die stryd teen die Turke en sy struwelinge met die Franse koning Lodewyk XIV. Pous Innocentius XI is gebore as Benedetto Odescalchi op 16 Mei 1611 in Como, Italië. Sy pa was Livio Odescalchi 'n edelman van Como en sy ma was Paola Castelli Giovannelli van Gandino. Sy pa is oorlede in 1626 en Benedetto het begin studeer in die geesteswetenskappe by die Jesuïte in Como en later in Genua. Die Odescalchi's was entrepreneurs. In 1619 begin Benedetto se broer saam met drie van sy ooms 'n bank wat gou uitgroei tot 'n belangrike finansier. In 1626 begin Benedetto ook vir die bank werk en doen besigheid met die vernaamste Europese stede soos Neurenburg, Milaan, Krakau en Rome. Iewers tussen 1632 en 1636 gaan Benedetto eers na Rome en dan na Napels waar hy publieke reg studeer. Op 15 Mei 1640 word hy apostoliese protonotarius en later president van die Apostoliese Kamer. Op 6 Maart 1645 stel Pous Innocentius X hom aan as kardinaal-diaken van Santi Cosma e Damiano.


Innocentius XII was die 242ste pous van die Rooms-Katolieke Kerk van 1691 tot 1700. Hy het die pos van kardinaal-nepoot afgeskaf en het nepotisme en simonie in die Kerk probeer uitroei. Pous Innocentius XII is gebore as Antonio Pignatelli (del Rastrello) op 13 Maart 1615 in Spinazzola, Italië. Hy was die seun van die markies van Spinazzola en sy vrou Porzia Carafa, prinses van Minervino. Sy ma was die dogter van Fabrizio Carafa, hertog van Andria. Hy is gedoop in die kerk van San Giovanni Battista (Johannes die Doper) in Cosenza. Hy begin sy studies by die Jesuïte in Rome. Hy werk reeds op 20-jarige ouderdom vir die Kurie in Rome onder Pous Urbanus VIII en word vervolgens vise-legaat in Urbino, inkwisiteur in Malta in 1646 en goewerneur in Perouse. Hy word op 14 Oktober 1652 verkies as titulêr aartsbiskop van Larissa met dispensasie omdat hy nog nie priester is nie en word gewy op 27 Oktober 1652 deur kardinaal Marco Antonio Franciotti. Op 21 Mei 1660 word hy nuntius in Pole en 9 Maart 1668 nuntius in Wene, Oostenryk . Pous Innocentius XI stel hom aan as kardinaal op 1 September 1681.


Die tromboon (Italiaans: tromba, "groot trompet") of skuiftrompet is 'n koperblaasinstrument en het sedert sy koms slegs enkele veranderinge ondergaan. In sy beginjare was die instrument baie gewild by kerkmusiek. Mozart, Bach, Händel en Gluck het almal in van hulle werke van die trombone gebruik gemaak as hulle 'n gewyde stemming wou weergee. Beethoven was die eerste komponis wat dit in simfoniemusiek gebruik het, en sedertdien het talle ander in sy voetspore gevolg. Die tromboon bestaan uit 'n silindriese buis met 'n mondstuk en 'n klankbeker. Die hoofbuis kan verleng word met behulp van 'n U-vormige buis wat netjies in hom kan in- en uitskuif. In die hedendaagse orkes word daar van drie trombone gebruik gemaak, naamlik twee tenoortrombone en een bastromboon. Die beste effek word verkry wanneer al drie in harmonie saamspeel. Die kontrabastromboon, wat in die le eeu ontstaan het, kan 'n oktaaf laer as die tenoortromboon speel en is dikwels deur Wagner in sy musiek gebruik. Wêreldspektrum, Vol. 3, 95-97, ISBN 0 908409 44 3 Hierdie artikel is ’n saadjie.


Die Tolteke (Nahuatl: Tōltēcatl, [toːlˈteːkat͡ɬ] (eenvoud), of Tōltēcah, [toːlˈteːkaʔ] (meervoud), letterlik: "vakmanne", of "mense van Tula", afgelei van Tōllān [ˈtoːlːaːn], en mēcatl, [ˈmeːkat͡ɬ], "mense") is een van die latere bekende Meso-Amerikaanse beskawings en het sy sentrum in die stad Tula in die hedendaagse Meksikaanse deelstaat Hidalgo gehad. Tula was sowat 65 km noordwes van die latere hoofstad van die Asteekse ryk, Tenochtitlan, geleë, wat na die Spaanse verowering van die Asteekse Ryk (1519–1521) in puin geleë en met die huidige Meksikostad oorbou sou word. Die Tolteekse kultuur het van 900 n.C. tot 1168 bestaan en is deur die Asteke as hul voorouers beskou. Hulle was veral bekend as 'n tegnies en kunstig begaafde beskawing, dis waar die Asteeke benaming "Tolteke" vandaan kom. Die hedendaagse Nahua-volk beskou die Tolteke as een van hul drie voorgangergroepe, die ander twee is die Asteke en hul tradisionele vyande die Tlaxcalteke (veral tydens die sogenaamde Blommeoorloë).


Die Mongoolse Ryk (Mongools: Монголын эзэнт гүрэн, Mongolyn ezent güren (hulp·inligting)), amptelik die Groot Mongoolse Staat (Их Монгол Улс, Ich Mongol Oels), het van 1206 tot 1368 bestaan en was die grootste aaneenlopende ryk in die geskiedenis. Dit het op die steppe van Sentraal-Asië ontstaan en eindelik gestrek van Sentraal-Europa tot die See van Japan, noordwaarts tot in Siberië, oos- en suidwaarts tot op die Indiese subkontinent, in Indo-China en op die Iranse plato en weswaarts tot by die Levant en Arabië. Djengis Khan, wat in 1206 as leier aangewys is, het die Mongoolse en Turkse volke in die gebied van die huidige staat Mongolië verenig en die Groot Mongoolste Staat gestig. In die daaropvolgende dekades het hy en sy opvolgers groot dele van Asië en Oos-Europa verower. Die groot transkontinentale ryk het die ooste en weste verbind en dit het gelei tot die uitbreiding van handel en die uitruil van tegnologie en ideologieë oor Eurasië heen. Die Mongoolse invalle het gelei tot van die mees verwoestende oorloë in die menslike geskiedenis.


Old Mutual (voormalig die Suid-Afrikaanse Onderlinge Lewensversekeringsgenootskap, oftewel in Engels die South Africa Mutual Life Assurance Association) is 'n internasionale versekerings- en beleggingsbestuursmaatskappy. Die maatskappy is aanvanklik in Suid-Afrika gestig en gebaseer en het op die Suid-Afrikaanse mark gefokus. Dit is teenwoordig egter in Londen gebaseer. Volgens markkapitalisasie is Old Mutual die grootste finansiële maatskappy wat op die JSE genoteer is. Die maatskappy is ook gelys op die FTSE-100-indeks. Die maatskappy besit bates in die Verenigde Koninkryk en in die Verenigde State van Amerika. Die maatskappy se Suid-Afrikaanse bates sluit in Nedbank (Suid-Afrika se vierde grootste bankgroep) en Mutual & Federal (die tweede grootste eiendoms- en risikoversekeraar in die land). Dit het ook kleiner bedrywighede in Namibië, Kenia, Malawi, Eswatini en Zimbabwe. "Preliminary Results 2013" (PDF) (in Engels). Geargiveer (PDF) vanaf die oorspronklike op 9 Oktober 2019. Besoek op 15 April 2014. "Old Mutual Fast Facts" (in Engels). Oldmutual.com. 31 Desember 2012. Geargiveer vanaf die oorspronklike op 31 Januarie 2019. Besoek op 15 April 2014.


Die menslike stem is die klank wat deur 'n mens gegenereer word deur gebruik te maak van die stembande vir praat, sing, lag, huil, skree, ens. Stem is daardie deel van menslike klankproduksie waar die stembande die primêre bron van klank is. Die meganisme vir die generering van die menslike stem word algemeen in drie subdele verdeel: die longe, die stembande binne die strottehoof, en die artikulators. Die longe dien as 'n pomp wat lugvloei en lugdruk verskaf waarmee die stembande gevibreer word. Die stembande vibreer en verdeel die lugvloei van die longe in hoorbare polse. Die spiere van die strottehoof pas die lengte en spanning van die stembande aan om toonhoogte en stemtoon fyn te stel. Die artikulators is die dele in die spraakkanaal bo die strottehoof wat uit die tong, verhemelte, wange, lippe, esv. bestaan. Hulle artikuleer en filtreer die klank wat vanuit die strottehoof teweeggebring word en kan tot 'n mate op die strottehoofse lugvloei inwerk om die rol daarvan as klankbron te versterk of te verswak. Die stembande, in samewerking met die artikulators, kan 'n wye reeks klanke produseer.


21 is die tweede ateljee-album van die Britse sangeres Adele wat in 2011 vrygestel is. Rolling in the Deep – 03:48 Rumour Has It – 03:43 Turning Tables – 04:10 Donot You Remember – 4:03 Set Fire to the Rain – 04:02 He Wonot Go – 04:38 Take It All – 03:48 I'll Be Waiting – 04:01 One and Only – 05:48 Lovesong – 05:16 Someone Like You - 4:45 Hierdie artikel is ’n saadjie. Voel vry om Wikipedia te help deur dit uit te brei.


Die Millau-brug (Frans: Viaduc de Millau) is 'n kabelstutbrug wat oor die vallei van die Tarnrivier naby Millau in Suid-Frankryk span. Die brug, wat deur die Franse ingenieur Michel Virlogeux in samewerking met die Britse argitek Norman Foster ontwerp is, is die hoogste voertuigbrug in die wêreld met die toppunt van een van die steunpilare wat 'n hoogte van 341  meter bereik wat effens hoër is as die Eiffeltoring en net 40 meter korter as die Empire State-gebou. Die brug is formeel op die 14de Desember 2004 geopen en twee dae later vir verkeer oopgestel. Voordat die brug gebou is was die verkeer genoodsaak om in die Tarnriviervallei af te daal en met die route nationale N9 naby die dorp Millau langs te ry met gevolglike ernstige verkeersopeenhopings aan die begin van die Julie en Augustus vakansieseisoen. Die brug oorspan nou die Tarnvallei op sy diepste punt en verbind die causse du Larzac met die causse rouge en is binne die grens van die Grands Causses natuurreservaat. Die Millau-brug se koördinate is 44.077165 Noord en 3.022887 Oos.


Konstantyn XI Dragases Palaiologos (Grieks: Κωνσταντῖνος Δραγάσης Παλαιολόγος; 8 Februarie 1405 - 29 Mei 1453), in latere Griekse folklore bekend as die Marmerkeiser (Μαρμαρωμένος Βασιλιάς, Marmaromenos Vasilias), was die laaste Bisantynse keiser en het regeer van 1449 tot met sy dood met die val van Konstantinopel in 1453. Konstantyn se dood het die einde beteken van die Bisantynse Ryk, wat teruggespoor kan word tot met Konstantyn die Grote se stigting van Konstantinopel as die Romeinse Ryk se nuwe hoofstad in 330 n.C. Omdat die Bisantynse Ryk die Romeinse Ryk se Middeleeuse voortsetting was, met sy burgers wat na hulleself as Romeine verwys het, het Konstantyn XI se dood en Konstantinopel se val ook die definitiewe einde beteken van die Romeinse Ryk, wat byna 1 500 jaar vroeër deur Augustus gestig is. Konstantyn was die vierde oudste seun van keiser Manuel II Palaiologos en Helena Dragas, die dogter van die Serwiese heerser, Konstantin Dejanović. Min is van sy vroeë lewe bekend, maar van die 1420's af was hy ’n ervare generaal.


Efese (Antieke Grieks: Ἔφεσος; Turks: Efes) was ’n antieke Griekse stad aan die weskus van Anatolië, naby die huidige Selçuk in Turkye. In die Romeinse tyd was dit baie jare lank die tweede grootste stad van die Romeinse Ryk. Dit het in die eerste eeu v.C. sowat 250 000 inwoners gehad, wat dit ook die tweede grootste stad ter wêreld gemaak het. Die stad was onder andere bekend vir sy Tempel van Artemis (omstreeks 550 v.C. voltooi), wat een van die wonders van die antieke wêreld was. Die tempel is in 401 n.C. verwoes. Keiser Konstantyn die Grote het ’n groot deel van die stad laat herbou en nuwe openbare baddens opgerig. Die stad is weer in 614 gedeeltelik deur ’n aardbewing verwoes. Efese was een van die sewe gemeentes wat in Openbaring genoem word (Openbaring 1:11). Die ruïnes lê vandag 3 km suidwes van die dorp Selçuk in Turkye en is ’n gewilde toeriste-attraksie. Paulus het ook 'n brief aan die gemeente geskryf. Efese is in 2015 deur Unesco as wêrelderfenisgebied gelys.


Kernavė is 'n Litause dorp aan die Neris-rivier, sowat 35 kilometer noordwes van die hoofstad, Vilnius, in die ooste van die land geleë. Alhoewel die dorp deesdae minder as 300 inwoners het, het dit 'n belangrike rol in die Litause geskiedenis gespeel. Kernavė is die oudste bekende hoofstad van Litaue, tog strek sy geskiedenis veel verder terug. Argeologiese opgrawings het vondste blootgelê wat 'n verhaal van mense vertel wat hierdie gebied oor 'n tydperk van 11 000 jaar ononderbroke bewoon het. Die Lyflandse kroniek uit die jaar 1279 bevat die oudste historiese verwysing na Kernavė se vyf versterkte heuwels – dit word as die setel van grootvors Traidenis beskryf sodat Kernavė nog voor Trakai en Vilnius as die oudste hoofstad van Litaue beskou word. Die grootste van hierdie heuwels, die "Troon van Mindaugas", was volgens oorlewerings die setel van die legendariese koning Mindaugas wat hier op 6 Julie 1253 gekroon is, terwyl die heidense Litauers op die "Offerberg" hul offerrituele gehou het. Nadat die Baltiese volke eers in die 13de eeu met geweld gekersten is, het die laaste heidense opperpriester die "Berg van Lizdeika" as toevlugsoord vir die "heilige jonkvroue" en die "heilige vuur" gebruik.


Calakmul of Kalakmul is 'n argeologiese terrein in die Meksikaanse deelstaat Campeche, wat in die reënwoude van die Yucatán-skiereiland net noord van die grens tot Guatemala geleë is. Calakmul was tydens die klassieke tydperk saam met El Mirador en Tikal een van die grootste en magtigste Majastede. Die historiese naam van die stad was „Chan“ (tschan), wat "slang" beteken. Die stad het 'n groot gebied oorheers, wat "koninkryk van die slange" genoem is. Die geskatte bevolking van Calakmul is 50 000. Die geskiedenis van die klassieke Majatydperk was gekenmerk deur die intensiewe wedywering tussen Calakmul en Tikal. Calacmul is in 1931 deur Cyrus L. Lundell herontdek en is in 2002 deur Unesco as wêrelderfenisgebied gelys. In 2014 is die wêrelderfenisgebied uitgebrei en omvat nou ook die omliggende reënwoud. Die konings van Calakmul was bekend as k'uhul kan ajawob (/k’uːˈχuːl kän äχäˈwoɓ/) ("Goddelike Here van die Slang-koninkryk"). Hierdie lys is nie kontinu nie, as die argeologiese rekord onvolledig is. Alle datums is n.C. (en) Charles C. Mann: 1491: New Revelations of the Americas Before Columbus.


Onder die sambreelterm Piramides van Giza, oftewel die Nekropolis van Giza, word op die Giza-plato in Kaïro, Egipte, Groot Piramide van Giza, die Piramide van Chafra en die Piramide van Menkaoere, saam met kleiner piramides en die Groot Sfinks van Giza saamgevat. Al hierdie geboue is tydens die 4de Dinastie van die Ou Ryk van Antieke Egipte opgerig. Die plek sluit ook 'n aantal begraafplase en die oorblyfsels van 'n werkersdorpie in. Die plek is aan die rand van die Westelike Woestyn, sowat 9 km wes van die Nylrivier in die stad Giza en sowat 13 km suidwes van Kaïro se stadsentrum. Die Groot Piramide en die Piramide van Chafra is die grootste piramides wat in Antieke Egipte gebou is, en hulle het algemeenbekende voorbeelde van Antieke Egipte in die Westerse Wêreld geword. Hulle het veral tydens die Hellenistiese tydperk bekend geword, toe die Groot Piramide deur Antipater van Sidon as een van die Sewe wonders van die wêreld gelys is. Dit is verreweg die oudste van die Antieke wonders en die enigste wat nog bestaan. Die Piramides van Giza is in 1979 deur Unesco as 'n wêrelderfenisgebied gelys.


Robyn Rihanna Fenty (gebore 20 Februarie 1988), beter bekend onder haar verhoognaam Rihanna (/riˈɑːnə/ ree-AH-nə of /riˈænə/ ree-AN-ə), is 'n sangeres-liedjieskryfster, aktrise en mode-ontwerper. Sy is in Saint Michael op Barbados gebore en het in Bridgetown grootgeword. Rihanna het 9 Grammy-toekennings gewen en na raming sowat 100 miljoen albums verkoop. Music of the Sun (2005) A Girl like Me (2006) Good Girl Gone Bad (2007) Rated R (2009) Loud (2010) Talk That Talk (2011) Unapologetic (2012) "ANTI" (2016) Bring It On: All or Nothing (2006) Battleship (2012) This Is the End (2013) Home (2014) Rihanna: Live in Concert Tour (2006) Good Girl Gone Bad Tour (2007–2009) Last Girl on Earth Tour (2010–2011) Loud Tour (2011) Diamonds World Tour (2013) (en) Fenty v.


Ares (Grieks: Άρης) is in die Griekse mitologie ’n seun van Zeus en Hera. Hy is een van die twaalf Olimpiese gode wat op die berg Olimpus gewoon het. Hoewel hy bekend is as die god van oorlog, word hy eerder verbind met onvoorspelbare geweld. Ares is die god van oorlog. Die etimologie van sy naam word tradisioneel verbind met die Griekse woord ἀρή (are): "verderf, vloek, ruine, verwensing". Daar kan dalk ook ’n verband wees met die naam van die Romeinse god Mars via die Proto-Indo-Europese M̥rēs; vergelyk die Antieke Griekse woord μάρναμαι (marnamai), "om te veg, om oorlog te maak", of Hindi marna, "om dood te maak". Ares is onder die Hellene die meeste wantrou. Hoewel sy halfsuster Atena ook ’n oorloggod was, was haar terrein eerder strategiese oorlogvoering, terwyl Ares verbind is met onvoorspelbare geweld. Atena en Ares was vyande. Hy is ver weg gebore, tussen die oorloglustige en barbaarse mense van Thrasië, waarheen hy teruggekeer het nadat sy verhouding met Afrodite aan die lig gekom het.


Pieter Koen is 'n Afrikaanse sanger, voormalige Radio Rippel-omroeper en aanbieder van KykNET se gewilde musiekprogram op Saterdagaande, Jukebox. Van sy treffers sluit in: Skud Jou "Biscuit", 3 Susters van Drie Susters en Tattoo. 2004: Skud jou biscuit 2005: Welkom in my wêreld 2006: Tattoo 2009: 3 susters 2010: Haak 'n bietjie uit 2014: Wat die hart van vol is 2017: Boobs, boude, bene Tattoo Live DVD Run with me Lys van Suid-Afrikaanse musikante Pieter Koen se amptelike webwerf Koen se Facebook-bladsy 3 Susters van Drie Susters op YouTube Tattoo op YouTube Ek's Nie Mooi Nie op YouTube Hierdie artikel is ’n saadjie. Voel vry om Wikipedia te help deur dit uit te brei.


In antieke Griekeland, was 'n dêmos (δῆμος, meervoud dêmoi) 'n dorpsgebied binne, of ander onderafdeling van Attika, die Griekse landstreek aanliggend aan Athene. In 'n ander konteks kon die woord ook “volk” of “burgers” beteken. Dêmoi was aanvanklik eenvoudige afbakenings van die landelike gebied, wat blykbaar reeds in die 6de eeu v.C. en vroeër erken is, maar wat egter in 508 v.C., met die hervorminge van Kleisthenes, 'n spesifieke betekenis verkry het. In daardie hervorminge het die opname in die burgerlys van 'n dêmos 'n voorwaarde vir burgerskap geword; tevore is burgerskap bepaal na gelang van lidmaatskap van 'n phratria, of familiegroep. Terseldetyd is dêmoi ook in die stad Athene self gevestig, waar dit nie voorheen bestaan het nie; in geheel was Attika, teen die einde van Kleisthenes se hervorminge, in 139 dêmoi onderverdeel. Met die vestiging van dêmoi as die grondliggende eenhede van die stadstaat, is die gesag van die genê verswak. Die genê was naamlik aristokratiese groepe wat die phratria oorheers het.


Thracië (Bulgaars: Тракия, Trakija; Grieks: Θράκη, Thráki; Turks: Trakya) is ’n historiese en geografiese gebied in Suidwes-Europa. Dit grens aan die Balkan-gebergte in die noorde, die Rhodope-gebergte en die Egeïese See in die suide en die Swartsee en die See van Marmara in die ooste. Dit beslaan dele in Bulgarye en Griekeland asook die hele Europese kant van Turkye. In Turkye word dit ook Rumeli genoem. Die naam kom van die Thraciërs, ’n antieke Indo-Europese volk wat in Sentraal-, Oos- en Suidoos-Europa gewoon het. Hierdie artikel is merendeels vertaal vanaf die Engelse Wikipedia-artikel en:Thrace Glen Warren Bowersock, Peter Robert Lamont Brown, Oleg Grabar, Late antiquity, Princeton Univ. Press, 1999, p.726 [1] Thomas Swinburne Carr, The history and geography of Greece, p.56 [2] Hoddinott, R.F., The Thracians, 1981. Ilieva, Sonya, Thracology, 2001 Hierdie artikel is ’n saadjie. Voel vry om Wikipedia te help deur dit uit te brei.


Die Los Monjes eilande, 'n federale afhanklikheid van Venezuela , is geleë in die noordweste van die Golf van Venezuela , 34,8 km van die kus van guajira Peninsula , aan die grens tussen Colombia en die Venezolaanse staat van Zulia . Die eilande bestaan uit rotse stygende steil uit die see, sonder enige strande of natuurlike landing. Die Venezolaanse vloot handhaaf 'n basis op El Sur, waar dit gebou' n pier. Die eilande het geen natuurlike hulpbronne en moet voorsien moet word vanaf die vasteland. Vissery is die vernaamste aktiwiteit rondom die eilande, gewoonlik deur die maak van vissersbote die kort rit van die Paraguaná Skiereiland in Venezuela. Daar is drie eilande of eiland groepe, met 'n totale oppervlakte van 0,2 km ²: Monjes del Sur ( 12 ° 22'N 70 ° 54'W ) bestaan van die twee grootste eilande, verbind deur 'n kunsmatige dam. Die suidelike van die twee eilande bereik 'n hoogte van 70 m en het 'n vuurtoring . Monje del Este ( 12 ° 24'N 70 ° 51'W ), 'n klein rots 5,3 km noordoos van Monjes del Sur, bereik' n hoogte van 43 m.


Caversham is 'n klein nedersetting en spoorweghalte in KwaZulu-Natal, Suid-Afrika. Die nedersetting lê langs die Leeurivier. Daar is ook 'n ou meule van hout wat in 1855 gebou is en tot die 1940's deur die rivier aangedryf is. Dit is nou ten volle gerestoureer. Lys van dorpe in Suid-Afrika Op Pad in Suid-Afrika. B.P.J. Erasmus. 1995. ISBN 1-86842-026-4 Hierdie artikel is ’n saadjie. Voel vry om Wikipedia te help deur dit uit te brei. .


Die fluitswaan (Cygnus columbianus) is 'n Noord-Amerikaanse swaan wat in dele van Kanada, Alaska en ook Siberië voorkom. Sommige wetenskaplikes beskou hierdie swaan en die Bewick-swaan as dieselfde spesie, terwyl ander volhou dat die twee onderskeidelike spesies is. Fluitswane het 'n wit veredos, met 'n swart snawel. Klein geel vlekke kan by die basis van die snawel (voor die oë) waargeneem word, maar dit is geensins so verspreid as by die singswaan en die Bewick-swaan nie. Ondanks sy naam, maak die fluitswaan nie werklik 'n fluitgeluid nie, maar uiter eerder hoë toetergeluide. Hul dieet bestaan hoofsaaklik uit waterplante en sagtedopskulpe, maar hulle sal ook die lê- en drywende korrels van hoenders en eende vreet. Fluitswane is baie gebiedsgebonde, veral tydens die broeiseisoen tussen November en Januarie. Waar die meeste ander swane hul neste naby water bou, verkies fluitswane gewoonlik 'n droë area. Die nes word van gras, takkies, plante en plantwortels gebou. Die wyfie lê drie tot ses roomwiteiers wat na ongeveer 38 dae uitbroei. Die kuikens is self van drie tot vier jaar broeigereed.


Die Grootoē (Priacanthidae) is 'n vis-familie wat hoort tot die orde Perciformes. Daar is vier genera met agtien spesies wat hoort tot dié familie en vier van die spesies kom aan die Suid-Afrikaanse kus voor. Die familie se lywe is reghoekig met een dorsale vin en die pektorale vin is kleiner as die bekken vinne en korter as die kop. Die hele lyf en kop is bedek met klein skubbe. Die familie se grootte wissel van 30 – 60 cm. Hulle is oor die algemeen bodem bewoners wat in water van 1 – 400 m diep voorkom. Die familie is naglewend en eet hoofsaaklik soöplankton. Die oë is bedek met 'n tapetum lucidum - 'n weerkaatsende laag agter in die retina - wat vir die vis die opmerklike oë glans gee. Die volgende genera en spesies kom aan die Suid-Afrikaanse kus voor: Heteropriacanthus Heteropriacanthus cruentatus - Glas grootoog Priacanthus Priacanthus hamrur - Sekelstert grootoog Sekelstert grootoog (Priacanthus hamrur) in die Maldives. Priancanthus blochii van die Rooisee. Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies Coastal Fishes of Southern Africa.


Quick '20 is 'n Nederlandse amateursokkerspan in die Twentse dorp Oldenzaal. Die span speel in die Topklasse. Die klub se tuisveld is Sportpark Vondersweijde, wat 7 000 ondersteuners kan herberg. Quick '20 kry sterk mededinging vanaf hulle plaaslike konkurrent HSC '21. Derk Boerrigter Jan Vennegoor of Hesselink


Die Zazas is 'n Iranse volk in die huidige Turkye. Die Zazas word ook wel aangedui as 'n etniese groepering of etniese minderheid. Die oorspronkelike woongebied van die Zazas is die Anatoliese streek Dersim en omstreke. Hierdie naam word deur die Turkse staat in 1936 verander na Tunceli, nadat die Turkse leër die outonomie van hierdie streek brutaal verwerp. Zazas praat eerder van Dersim as van Tunceli. Die Zazas praat 'n eie taal, behorend tot die Irannese taalgroep (waarvan onder meer Koerdies, Beloetsji en Persies ook deel uitmaak). Die taal van dee Zazas word dikwels aangedui as Zazaki. Die taal wat die Zazas praat is nie oral eenvormig nie. Dit word tewens gekenmerk deur sterk dialektiese verskille. Sekere dialekte wyk sodanig af dat dit maklik as 'n aparte taal gesien kan word. 'n Ander twispunt is die taalkundige indeling van Zazaki. Deurdat Zazaki in 'n ontstaanfase verkeer, en oor geen eie taalinstituut beskik nie, is daar nog geen sprake van 'n gestandaardiseerde taal nie, en elke spreker stel sy eie dialek op skrif. Die positiewe hiervan is wel dat dit bevorderlik is vir indiwiduele taalontwikkeling.


Die Javaanse kat is ’n langharige, Oosterse tipe katras en staan ook bekend as die Mandarynse kat of Oosterse langhaarkat. Die kat het geen verbintenis met die eiland Java nie. Toe Amerikaanse kat-telers probeer het om ’n langharige weergawe van die Siamese kat te ontwikkel, het hulle die Balinese kat geskep. Die Javaanse kat het as ’n soort neweproduk van dié teelprogram ontstaan. In 1979 het die Cat Fanciers' Association in Amerika die Javaanse kat as ’n aparte ras erken. Ander verenigings beskou dit as ’n variant van die Balinese kat. Die kat het ’n sagte enkellaag hare en die stert vorm ’n pluim. Die enigste onderskeid tussen die Javaanse en Balinese kat lê in die kleure van die pels. Die Javaanse kat het die kleure van die Oosterse korthaarkat en word dus dikwels beskou as ’n langharige weergawe daarvan. Die kat raak nes ander Oosterse katte geheg aan een mens. Hulle miaau graag om hul eienaars te laat weet hoe hulle voel. Lys van katrasse "Teelartikel". Geargiveer vanaf die oorspronklike op 7 Desember 2011. Besoek op 22 Januarie 2012. "CFA".


Die Sandkruipers en Sandhaaie (Rhinobatidae) is 'n kraakbeenvis-familie wat hoort tot die orde Rajiformes. Daar is nege genera met drie en vyftig spesies wat hoort tot dié familie. Die familie word verdeel in twee subfamilies: Rhinobatinae en Rhininae. Die kop en voorste gedeelte van die lyf is plat en die agterste gedeelte lyk soos die tipiese haai lyf. Die pektorale vinne is baie wyd aan die kante van die kop en lyk soos vlerke. Daar is 5 pare kieusplete aan weerskante onder die kop. Die familie is ovovivipaar. Die grootte wissel van 06 – 3.1 m en die familie leef in vlak water tot by dieptes van 200 m. Die kop is wigvormig met 'n plat snoet en neus en die twee dorsale vinne is ewe groot. Die stertvinlobbe is nie duidelik gedefinieer nie. Daar is sewe genera in die sub-familie met vyf spesies wat aan die Suid-Afrikaanse kus voorkom. Die volgende genera en gepaardgaande spesies kom aan die Suid-Afrikaanse kus voor: Rhinobatos Rhinobatos annulatos – Kleiner sandkruiper Rhinobatos leucospilus – Gryskol-sandkruiper Rhinobatos ocellatus – Spikkel-sandkruiper Rhinobatos holcorhynchus – Slank sandkruiper Daar is twee genera met vyf spesies wat hoort tot die familie en twee van die spesies kom aan die Suid-Afrikaanse kus voor.


Cichlidae is 'n groot visfamilie van die orde Perciformes. Spesies van die familie leef in vars- sowel as brakwater. Dié familie word gevind in Sentraal - en Suid-Amerika, Afrika, Madagaskar en dele van Indië en Arabië en speel ook 'n belangrike rol as 'n voedingsvis. Cichlidae is die grootste visfamilie in Afrika met ongeveer 900 spesies. Die volgende genera en gepaardgaande spesies is deel van die familie: Astatotilapia Astatotilapia calliptera - Oostelike kurper Chetia Chetia welwitschi - Angola-kurper Chetia flaviventris - Kanariekurper Chetia brevis - Oranjerand-kurper Chetia gracilis - Slanke-kurper Hemichromis Hemichromis elongatus - Balk-juweelvis Oreochromis Oreochromis andersonii - Driekolkurper Oreochromis aureus - Israelse kurper Oreochromis macrochir - Groenkop-kurper Oreochromis mortimeri - Kariba-kurper Oreochromis mossambicus - Bloukurper Oreochromis niloticus - Nylkurper Oreochromis placidus - Swartkurper Oreochromis shiranus - Shire-kurper Orthochromis Orthochromis machadoi - Kunene dwerg-mondbroeier.


Havelland is 'n geografiese term wat verskillende betekenisse kan hê. In geografiese opsig is dit 'n gebied in die Duitse deelstaat Brandenburg tussen die stede Oranienburg in die noordooste en Rhinow in die noordweste, met die Rhinrivier en die Rhinkanaal as sy noordelike grens. Die Havelrivier vorm 'n perdehoef om dié streek wat in die geskiedenis van Brandenburg 'n rol as historiese landskap gespeel het. Vir die plaaslike Havelland e.V.-bemarkings- en toerismevereniging behels die Havelland as landskap die gelyknamige administratiewe distrik, die stad Brandenburg an der Havel en die noordelike deel van die distrik Potsdam-Mittelmark insluitende die nedersettings suid van die Havel wat andersins by die landskap Zauche gereken word. Die administratiewe distrik Havelland behels die kerngebied van die Havelland, terwyl die suidelike deel van die Ruppiner Land met die Rhinluch, die westelike deel van die Berlynse distrik Spandau, die stede Potsdam en Brandenburg an der Havel net soos enkele nedersettings in die distrik Potsdam-Mittelmark buite die distrik Havelland geleë is. Havelland is een van die Brandenburgse streke wat deur die skrywer Theodor Fontane in 'n boekdeel van sy reeks Wanderungen durch die Mark Brandenburg behandel word.


Eimert Drost (Amersfoort, 21 September 1945 – Rotterdam, 27 Mei 1995) was 'n Nederlandse sokkerspeler. Hy het vir FC Wageningen, SC Heracles, FC Twente en DS '79 gespeel. Hy het ook nege keer vir die Nederlandse nasionale sokkerspan uitgedraf. Epy Drost is die gewildste speler nog by FC Twente omdat hy die kaptein van die span was tydens 'n suksesvolle era (1966-1980). Op 27 Mei 1995 kry hy 'n hartaanval tydens 'n wedstryd van ou spelers van die nasionale span teen die amateurspan Transvalia. Hy sterf 'n paar ure later in die hospitaal in Rotterdam. FC Twente 1x KNVB-Beker (1978; naaswenner: 1975) 1x naaswenner UEFA-Beker (1975)


Vir ’n artikel oor die sterreteken Waterdraer, sien Waterdraer (sterreteken). Die Waterdraer (Latyn: Aquarius) is ’n sterrebeeld in die diereriem, tussen die Steenbok en die Visse. Sy teken is (Unicode ♒), ’n voorstelling van water. Die Waterdraer is een van die oudste bekende sterrestelsels in die diereriem en was een van die 48 sterrebeelde wat genoem is deur die 2de-eeuse sterrekundige Ptolemaeus. Dit is steeds een van die 88 moderne konstellasies en 'n belangrike herfssterrebeeld vir waarnemers in die Noordelike Halfrond. Dit is geleë in ’n streek wat dikwels "die See" genoem word vanweë die getal sterrebeelde wat daar voorkom wat met water verband hou, soos die Walvis, die Visse en die rivier Eridanus. Aquarius word geïdentifiseer as GU.LA "Die Groot Een" in die Babiloniese mitologie en is ’n voorstelling van die god Ea, wat gewoonlik uitgebeeld word waar hy ’n kruik vashou wat oorloop. In Ou Babiloniese sterrekunde was Ea die heerser van die mees suidelike kwart van die sonnebaan, die "Weg van Ea", wat ooreenstem met ’n tydperk van 45 dae weerskante van midwinter.


Leuth is ’n dorp in die munisipaliteit Berg en Dal in die provinsie Gelderland in Nederland. Hierdie artikel is ’n saadjie. Voel vry om Wikipedia te help deur dit uit te brei.


Holtes of leemtes in die ruimte is gebiede waar daar 'n algemene afwesigheid van of relatiewe gebrek aan sigbare materie is. Superholtes of superleemtes is in sterrekunde leë ruimtes tussen superswerms en filamente waarin geen of min sterrestelsels voorkom. Filamente is die grootste strukture wat in die heelal gevind word. Superholtes is die eerste keer in 1978 ontdek tydens ’n studie deur Stephen Gregory en Laird A. Thompson by die Kittpiek-sterrewag in Arizona, VSA. Superholtes het gewoonlik ’n deursnee van 11 tot 150 miljoen parsek. Superholtes in digte omgewings is gewoonlik kleiner as dié in omgewings met laer digtheid. Die Plaaslike Superswerm, waarvan ons Melkweg deel uitmaak, grens tussen die Noordelik Plaaslike - en Suidelik Plaaslike Superleemtes. Die Noordelike Plaaslike Superleemte is 86 miljoen parsek vanaf die aarde en 146 miljoen parsek breed terwyl die Suidelike Superleemte 135 miljoen parsek weg vanaf die aarde is en so 158 miljoen parsek breed is. Dit word omring deur die Plaaslike, Coma- en Hercules-superswerms. Dit is nie heeltemal leeg nie, maar bevat slegs enkele sterrestelsels. Hierdie artikel is vertaal uit die Engelse en die Nederlandse Wikipedia Freedman, R.A., & Kaufmann III, W.J. (2008).


Materie of stof is die bousteen waaruit die (waarneembare) wêreld opgebou is. Alle materiële dinge is uit materie geskep. Dit is met ander woorde alles rondom ons wat mense met hulle sintuie kan waarneem. Materie is alle dinge wat massa het en spasie opneem. Hierdie artikel is ’n saadjie. Voel vry om Wikipedia te help deur dit uit te brei.


Lamiaceae is 'n familie van blomplante wat algemeen as die salie- of mentfamilie bekendstaan. Die familie behoort tot die orde Lamiales en kom wêreldwyd voor, en die plante is gewoonlik kruie of struike. Daar hoort 6 900 spesies tot die familie wêreldwyd waarvan 75 in Suider-Afrika voorkom en daarvan is 15 bome. Die blare is enkelvoudig en teenoorstaande met een paar reghoekig teenoor die volgende geplaas. Die familie het dikwels kliere en ruik lekker wanneer dit gekneus of gebreek word. Baie van die spesies se blomme is spesifiek aangepas om bestuiwing deur insekte te bevorder. Hierdie familie voorsien baie geurmiddels vir kos: kruisement, basielkruid, salie, roosmaryn en tiemie. Van die Suider-Afrikaanse spesies is: Bruinbekvingerblaar (Vitex payos) Growweblaarkatsnorbosse (Rotheca myricoides) Keivingerblaar (Vitex obovata) Noordelike perssambreelblom (Karomia tettensis) Perssambreelblom (Karomia speciosa) Stinkbessievingerblaar (Vitex mombassae) Witblomtontelhout (Clerodendrum glabrum) Pienksalie (Orthosiphon labiatus) Spoorsalie (Plectranthus fruticosus) Tiemie Watersalie (Tetradenia riparia) Wikispecies het meer inligting oor: Lamiaceae Alfabetiese lys van Suid-Afrikaanse bome Algemene gids tot BOME. Keith, Paul & Meg Coates Palgrave. 2000.


Die Slanke klipstamper (Hippopotamyrus ansorgii) is 'n varswatervis wat in die boonste dele van die Zambezirivier, die Kunene-, Okavango-, Buzi- en Pungweriviere voorkom. Daar is 'n geïsoleerde bevolking in die Ruorivier in Malawi. In Engels staan die vis bekend as die Slender stonebasher. Die vis het 'n lang en plat lyf, die dorsale vin (agter op die lyf) is korter as die anale vin en die stertvin is gevurk met ronde punte. Die vis het 'n klein bek. Die vis is gewoonlik bruin of swart met 'n vertikale streep waar die dorsale vin begin en word tot 150 mm lank. Die vis leef in rotsagtige areas in vinnigvloeiende water. Hulle vreet ongewerweldes. Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies Fishbase: Hippopotamyrus ansorgii A Complete Guide to the FRESHWATER FISHES of Southern Africa. Paul Skelton. 2001. ISBN 978-1-86872-643-1


Federico Fellini (Rimini, 20 Januarie 1920 – Rome, 31 Oktober 1993) was ’n Italiaanse rolprentvervaardiger en -regisseur. Hy word beskou as een van die invloedrykste regisseurs van die 20ste eeu. Fellini se rolprente is psigologiese en/of sosiale dramas waarin ’n fantasieryke karakter, dikwels op homself geskoei, op soek is na die betekenis van sy lewe. Dié soektogte word gekenmerk deur die gebruik van herinneringe, drome, fantasieë en obsessies. Duidelik outobiografiese dramas is La Dolce Vita (1960), Otto e Mezzo (1963) en Amarcord (1973). Sy rolprente het nie ’n aaneenlopende verhaal nie en bestaan dikwels uit ’n aaneenryging van situasies en gebeurtenisse waarin die karakters allerlei vreemde dinge ondervind. Die tonele is dikwels buitensporig met oordrewe dekor, besondere kostuums, baie grimering, opvallende kleure en skilderagtige plekke. Terselfdertyd lewer die rolprente sosiale kritiek deurdat die karakter in aanraking kom met die skynwêreld van die Italiaanse aristokrasie, die dekadensie van die bourgeoisie, die geslotenheid van die konserwatiewe platteland of die skynheiligheid van die Rooms-Katolieke Kerk. Die hoofkarakter word dikwels omring deur ’n klomp eksentrieke karakters.


Die Witrugstrandloper (Calidris fuscicollis) is 'n skaars voël en somerswerwer wat slegs nog net tien keer in Suid-Afrika opgeteken is. Die voël word selde in die binneland gesien. Die voël is 15 – 17 cm lank, 30 - 45 g groot met 'n vlerkspan van 42 cm. In Engels staan die voël bekend as die White-rumped Sandpiper. Witrugstrandloper in suidoos Brasilië. Alfabetiese lys van Suid-Afrikaanse voëls Lys van Suid-Afrikaanse voëls (Groepeer) Lys van Suider-Afrikaanse voëls volgens wetenskaplike name Sasol Voëls van Suider-Afrika. Struik Nature. Vierde Uitgawe 2011. ISBN 978-1-77007-928-1 BirdLife International (2012). "Calidris fuscicollis". IUCN Rooilys van Bedreigde Spesies. Weergawe 2012.1. Internasionale Unie vir die Bewaring van die Natuur. Besoek op 16 Julie 2012.AS1-onderhoud: ref=harv (link) Hierdie artikel is ’n saadjie. Voel vry om Wikipedia te help deur dit uit te brei.


Kazuyoshi Nakamura (中村 一義, Nakamura Kazuyoshi?, 8 April 1955 -) is 'n voormalige Japannese sokkerspeler. Hy het vir die Japanse nasionale sokkerspan uitgedraf. National Football Teams Japan National Football Team Database Hierdie artikel is ’n saadjie. Voel vry om Wikipedia te help deur dit uit te brei.


Mount Logan is 'n berg in Noord-Amerika wat in die Kanadese gebied Yukon geleë is. Met 'n hoogte van 5 956 meter is dit die tweede hoogste berg in die Rotsgebergte en Noord-Amerika ná die Mount McKinley en die hoogste berg van Kanada. Die Mount Logan is in 1890 ontdek en in 1891 ná die bekende geoloog William Edmond Logan vernoem. (en) "Mount Logan, Yukon Territory". Peakbagger.com. Besoek op 30 April 2015. Wikimedia Commons het meer media in die kategorie Mount Logan. (en) "Mount Logan". Encyclopædia Britannica. Besoek op 9 Junie 2017. Hierdie artikel is ’n saadjie. Voel vry om Wikipedia te help deur dit uit te brei.


Dobbertjies is watervoëls in die familie Podicipedidae wat aan die orde Podicipediformes behoort. Dobbertjies kom op al die kontinente van die aarde voor. Hulle leef in soetwater (damme of riviere), maar sommige spesies sal na soutwater (see) beweeg terwyl hulle na ander gebiede migreer. Hierdie voëls (net soos langtone) bou drywende neste wat gewoonlik aan 'n nabygeleë plant geanker is sodat dit nie wegdryf nie. Party dobbertjies verloor al hulle slagvere gelyk. Dan kan hulle nie vlieg alvorens die nuwes uitkom nie. Hulle vreet meestal vis en ander waterdiertjies. Hierdie orde/ familie bestaan uit 22 spesies wat in die volgende genera onderverdeel is: Aechmophorus Podiceps Podilymbus Poliocephalus Rollandia Tachybaptus Alfabetiese lys van Suid-Afrikaanse voëls Lys van Suid-Afrikaanse voëls (gegroepeer) Lys van Suider-Afrikaanse voëls volgens wetenskaplike name Gill, F., Wright, M. & Donsker, D. (2010). IOC World Bird Names (version 2.6). (en) Hierdie artikel is ’n saadjie. Voel vry om Wikipedia te help deur dit uit te brei.


Wes-Asië Wes-Asië, Westelike Asië, Suidwes-Asië of Suidwestelike Asië is 'n geografiese gebied in die weste van Asië. Die gebied oorvleuel grootliks met die Midde-Ooste, wat 'n geografiese ligging met betrekking tot Wes-Europa, eerder as ten opsigte van Asië beskryf. As gevolg van hierdie vermeende Eurosentrisme, het internasionale organisasies soos die Verenigde Nasies (VN) die term Midde-Ooste met die term Wes-Asië vervang. Hierdie streek, saam met Europa, is gesamentlik bekend as Wes-Eurasië. 'n Groot deel van Wes-Asië word deur die Arabiese Skiereiland, Anatolië en Iran beslaan. Die drie by verre belangrikste tale is Arabies, Persies en Turks, elkeen met meer as 70 miljoen moedertaalsprekers in die streek. Wes-Asië word in die weste van die Middellandse See, in die noordweste deur die Swartsee, in die noorde deur die Kaukasus, in die noordooste deur die Kaspiese See, in die suidooste deur die Arabiese See en in die suidweste deur die Rooisee begrens.


'n Nagklub (ook bekend as 'n diskoteek, of bloot 'n klub of disko) is 'n plek van vermaak wat gewoonlik tot baie laat in die nag bedryf word. 'n Nagklub word oor die algemeen onderskei van kroeë, 'bars' of 'pubs' deur die insluiting van 'n dansvloer en 'n DJ-hokkie, waar 'n DJ elektroniese dansmusiek, disco, in-huis, hip-hop, R&B, dans-pop, rock, reggae, pop en ander vorms van dansmusiek speel. Die musiek in nagklubs is óf lewendige orkeste óf, meer algemeen, 'n mengsel van die liedjies wat gespeel word deur 'n DJ deur 'n kragtige luidsprekerstelsel. Die meeste klubs of klubnagte voldoen aan sekere musiekgenres. In die meeste gevalle vereis 'n nagklub wat betree word, 'n eenmalige fooi, bekend in Engels as 'n cover charge. Sommige klubs kanselleer of verminder die fooi vir vroeë arriveerders, spesiale gaste en dames (in die Verenigde Koninkryk is laasgenoemde opsie onwettig onder die "Wet op Gelykheid 2010", maar die wet word selde toegepas).


Ruimtetyd of tydruimte is ’n begrip in die teoretiese natuurkunde wat die vier dimensies van ons heelal geïntegreerd in een model beskryf: 3 dimensies in ruimte (lengte, breedte, hoogte) 1 dimensie in tyd (duur) Tot met die wisseling van die 20ste eeu is aanvaar die drie ruimtedimensies is onafhanklik van die eendimensionele tyd. In 1905 het Albert Einstein egter sy invloedryke werk oor spesiale relatiwiteit gebaseer op twee veronderstellings: (1) Die wette van fisika is identies in alle inersiestelsels (nieversnellende verwysingsraamwerke); (2) Die spoed van lig in ’n vakuum is dieselfde vir alle waarnemers, ongeag die beweging van die ligbron. Die logiese gevolg van die samevatting van dié twee veronderstellings is die onskeibare vereniging van die vier dimensies van ruimte en tyd, wat voorheen as onafhanklik beskou is. Ruimtetyd is die eerste keer deur die wiskundige Hermann Minkowski in 1908 voorgestel as 'n manier om Einstein se spesiale relatiwiteitsteorie te herformuleer. Dit help om die vreemde verskynsel van relativistiese waarneming tydens ruimtereise teen die ligsnelheid asook die beweging van groot voorwerpe in die ruimte te verklaar. Hierdie artikel is ’n saadjie.


Fabales is 'n orde van blomdraende plante wat hoort tot die klade Eudicots. Hierdie artikel is ’n saadjie. Voel vry om Wikipedia te help deur dit uit te brei.


Die NG gemeente Stilfontein-Sentraal is 'n gemeente van die Nederduitse Gereformeerde Kerk in die Sinode Goudland (voorheen Wes-Transvaal). Die gemeente is gestig in 1960, net vyf jaar ná die dorp Stilfontein se moedergemeente. Die kerkgebou is geleë by Gonubiestraat 15, Stilfontein. In 2013 was die leraars di. F. Van Heerden en A.S. du Plooy. Daar was in daardie jaar 312 doop- en 1 554 belydende lidmate, altesaam sowat sewe keer meer as die totale lidmate van die moedergemeente. Jacobus Marthinus Gerber, 1961 – 1967 Gerard Albertus Cruywagen, 1980 – 1983 Willem Jakobus Kleynhans, 1967 - 1991 Small, Mario (samesteller). 2013. Jaarboek van die NG Kerke. Wellington: Tydskriftemaatskappy van die NG Kerk NPC - 'n divisie van Bybel-Media. Die gemeente se kerkgebou soos te sien op Google Maps. Hierdie artikel is ’n saadjie. Voel vry om Wikipedia te help deur dit uit te brei.


’n Nomos (van die Griekse Νομός, “distrik”) was ’n administratiewe afdeling in Antieke Egipte. Die gebruik van die Griekse woord eerder as die Egiptiese sepat kom uit die Ptolemeïese Tydperk, toe die gebruik van Grieks algemeen was in Egipte. Griekse rekords oor Egipte het daartoe gelei dat latere historici die term verkies het. Hierdie artikel is ’n saadjie. Voel vry om Wikipedia te help deur dit uit te brei.


Poltawa-oblast (Oekraïens: Полтавська область) is 'n oblast (of gebied) in Oekraïne. Die hoofstad en grootste stad van die oblast, Poltawa, het sowat 300 duisend inwoners. Deelgebiede van Oekraïne Hierdie artikel is ’n saadjie. Voel vry om Wikipedia te help deur dit uit te brei.


Die Slag by Waterloo was 'n veldslag wat op Sondag, 18 Junie 1815 naby Waterloo in die Verenigde Koninkryk van die Nederlande (hedendaagse België) plaasgevind het. Die Franse magte onder bevel van Napoleon is verslaan deur die leërs van die Sewende Koalisie, 'n kombinasie van 'n Anglo-geallieerde leër onder leiding van Arthur Wellesley, 1ste hertog van Wellington, en 'n Pruisiese leër onder leiding van Gebhard Leberecht von Blücher. Wikimedia Commons het meer media in die kategorie Slag by Waterloo. Koördinate: 50°41′N 4°24′O / 50.683°N 4.400°O / 50.683; 4.400 Hierdie artikel is ’n saadjie. Voel vry om Wikipedia te help deur dit uit te brei.


Ptolemeus II Philadelphus (309–246 v.C.) was van 283 v.C. tot met sy dood koning van Antieke Egipte. Hy was die seun van die stigter van die Ptolemeïese Ryk, Ptolemeus I Soter. Hy het twee broers gehad: Ptolemeus Keraunos en Meleager, wat onderskeidelik in 281 en 279 v.C. koning van Masedonië geword het. Ptolemeus was eers getroud met Arsinoe I, wat die ma van sy wettige kinders was, en daarna met sy bloedsuster, Arsinoe II. Tydens Ptolemeus II se bewind was die materiële en letterkundige rykdom van die hof in Alexandrië op ’n hoogtepunt. Hy het die Museum en Biblioteek van Alexandrië opgerig, asook ’n gedenkstele, die Groot Mendes-stele. "Pharaohs of Ancient Egypt" (in Engels). Ancient Egypt Online. Geargiveer vanaf die oorspronklike op 4 Februarie 2019. Besoek op 22 Mei 2013. Clayton, Peter A. (2006). Chronicles of the Pharaohs: the reign-by-reign record of the rulers and dynasties of ancient Egypt. Thames & Hudson. ISBN 0-500-28628-0.


Nepherites I of Nefaaroed I was ’n farao van Antieke Egipte en die stigter van die 29ste Dinastie. Hy het van 398 tot 393 v.C. tydens die Laat Tydperk regeer en was een van die land se laaste plaaslike heersers. Hy was van Mendes, en het dit sy hoofstad gemaak. Hy is ook daar begrawe. Nepherites het vermoedelik aan die bewind gekom deur sy voorganger, Amyrteus, te verslaan. Hy het hom daarna in 399 v.C. in Memphis laat teregstel. Die feit dat hy dieselfde Horusnaam as Psamtik I en Goue Horusnaam as Ahmoses II gehad het, was vermoedelik omdat hy wou hê sy bewind moet met die vroeëre goue era van Egipte geassosieer word. Dodson, Aidan (2000) [2000]. Monarchs of the Nile (2 uitg.). Kaïro: The American University in Cairo Press. p. 196. ISBN 978-0-87586-544-7. Redford, Donald B. (2004). Excavations at Mendes: The Royal Necropolis. 1. Leiden, Duitsland: Brill. p. 33. ISBN 9789004136748. Shaw, Ian (2000). The Oxford History of Ancient Egypt.


Rentabiliteit is 'n rekeningkundige kengetal en is gelyk aan die verhouding tussen inkomste (wins) en die kapitaal (bates minus laste) wat daardie inkomste verdien het. Rentabiliteit is 'n belangrike maatstaf vir langtermynbeslissingsberekeninge. Ten behoewe van die kontinuïteit van die bedryf moet die wins op die lang termyn voldoende groot wees om die kapitaalverskaffers (aandeelhouers) van gewenste uitkerings in die vorm van dividende of rente te voorsien. Die rentabiliteit van die totale geïnvesteerde kapitaal (RTK) in 'n onderneming word as volg bereken: R T K = N e t t o   w i n s   +   b e l a s t i n g G e m i d d e l d e   t o t a l e   k a p i t a a l {\displaystyle RTK={\frac {Netto~wins~+~belasting}{Gemiddelde~totale~kapitaal}}} Vir die vreemdkapitaalverskaffers word die rentabiliteit van die vreemde geïnvesteerde kapitaal (RVK) as volg bereken: R V K = D i v i d e n d e G e m i d d e l d e   v r e e m d e   k a p i t a a l {\displaystyle RVK={\frac {Dividende}{Gemiddelde~vreemde~kapitaal}}} Eendersins word die rentabiliteit van eie kapitaal (REK) as volg bereken: R E K = N e t t o   w i n s G e m i d d e l d e   e i e   k a p i t a a l {\displaystyle REK={\frac {Netto~wins}{Gemiddelde~eie~kapitaal}}} Om die invloed van 'n bepaalde kosteverandering op die rentabiliteit te bestudeer, kan o.a. van die Du Pont-skema gebruik gemaak word.


Birmingham [ˈbɜrmɪŋhæm] is 'n munisipale korporasie volgens die wet van die Amerikaanse deelstaat Alabama en ook sy grootste nedersetting met 'n bevolking van 212 237 volgens die sensus van 2010. Die stad dien as administratiewe setel van die distrik Jefferson County en is die sentrum van 'n metropolitaanse gebied waarna soms as Birmingham-Hoover verwys word, met 'n bevolking van 1 128 047. Sowat 'n vyfde van Alabama se totale bevolking is in dié metropolitaanse gebied, wat oor sewe counties of distrikte strek, saamgetrek. Birmingham is 'n relatief jong stad wat in 1871 gedurende die heropboufase ná die Amerikaanse Burgeroorlog gestig is toe drie plattelandse nedersettings, waaronder Elyton, saamgesmelt is. Die stad het vinnige groei ervaar – 'n proses waartydens steeds meer aangrensende nedersetting by Birmingham ingesluit is. Die stad is vernoem na Birmingham in Engeland, tans die tweede grootste stad in die Verenigde Koninkryk en een van sy leidende nywerheidsentra. Die naamkeuse weerspieël Birmingham se etniese samestelling en sy rol as een van die leidende nywerheidstede in die Amerikaanse Suide. Baie van die vroeë setlaars in die gebied was van Engelse afkoms.


Kaap Kruis (Engels: Cape Cross, Duits: Das Kreuzkap; Portugees: Cabo da Cruz) is 'n landpunt aan die Namibiese kus. Dit is langs die Skedelkus op die C34-hoofweg ongeveer 60 kilometer noord van Hentiesbaai en 100 kilometer noord van Swakopmund geleë. Kaap Kruis is ook 'n bekende reservaat vir 'n kolonie Kaapse pelsrobbe (Arctocephalus pusillus). In die jaar 1484 vaar die Portugees Diogo Cão (ou Portugese spelling Diogo Cam) langs die Atlantiese kus van Afrika na die suide. Hy was die eerste Europeër wat hier langs die Namibiese kus gevaar het. Sy ontdekkingsreis eindig — letterlik — by Kaap Kruis. Hy gaan hier aan land en plant 'n gedenkteken, 'n kruis ('n padrão) met 'n inskripsie daarop. Die inskripsie lui: Diogo Cão is by Kaap Kruis oorlede en is hier begrawe. Die kruis wat hy opgerig het was vir opvolgende ontdekkingsreisigers — soos Bartolomeus Dias (1487-'88) en Vasco da Gama (1497-'99) — 'n baken onderweg na Kaap de Goede Hoop en verder aan. Die oorspronklike kruis is later na die museum vir oseanografie in Berlin geneem en met 'n replika vervang.


Cartagena is 'n hawestad en vlootbasis aan die Mediterreense kus in die provinsie Murcia van Spanje. Die geskiedenis van die stad dateer terug tot 243 v.C. Die stad is geleë in 'n natuurlike hawe wat omring word deur hoë grond. Die klimaat is gematig met koue winde uit die noorde gedurende die winter. Die ekonomie is gebaseer op die hawe en al die aktiwiteite daar rondom. Collier's Encyclopedia, Crowell-Collier Educational Corporation, Volume 20, Bladsy 485. Hierdie artikel is ’n saadjie. Voel vry om Wikipedia te help deur dit uit te brei.


Eta Aquilae, of η Aql, is die Bayer-naam van ’n ster in die sterrebeeld Arend (Aquila). Die ster het ’n gemiddelde skynbare magnitude van 3,87, en is dus een van die helderste sterre in die Arend. Gebaseer op parallaksmetings wat tydens die Hipparcos-sending gedoen is, is die ster sowat 1 382 ligjare van die Aarde af, hoewel daar ’n foutmarge van 44% is. Dit is ’n klassieke Cepheïed met ’n wisseling in magnitude van 3,5 tot 4,4 met ’n periode van 7,176641 dae. Saam met Delta Cephei, Zeta Geminorum en Beta Doradus, is dit een van die duidelikste Cepheïede wat met die blote oog gesien kan word; die ster self en die helderheidswisselings is sonder ’n teleskoop sigbaar. In sy relatief jong bestaan van 26 miljoen jaar het die ster sy waterstof opgebruik en ontwikkel in ’n superreus van spektraaltipe F6 Ibv. Die ster se periodieke pulserings laat dit eintlik wissel tussen klas F6,5 en G2 Ib tydens ’n siklus. Eta Aquilae se massa is sowat 9 keer dié van die Son, sy radius is 66 keer en sy ligsterkte 11 474 soveel.


Leonid Fjodorowitsj Mjasin (Russies: Леонид Фёдорович Мясин, * 27 Julie / 9 Augustus 1895 in Moskou; † 15 Maart 1979 in Borken, Duitsland), beter bekend onder sy Frans getranskribeerde naam Léonide Massine, was 'n Russiese danser en choreograaf. Massine het sy dansopleiding by Enrico Cecchetti en Nicholas Legat ontvang. In 1914 het hy vir die eerste keer vir Sergei Diaghilef se Ballets Russes gedans. Een jaar later het hy sy eerste choreografie vir dié befaamde balletgeselskap behartig en was tot en met 1921 sy vernaamste choreograaf. In 1926 het Massine na die Verenigde State geëmigreer. Vanaf 1932 was hy baie jare lank vir die Ballets Russes de Monte Carlo werksaam waar hy in 1933 as artistieke leier aangestel is. In 1932 het Massine die choreografie vir die Londense première van Karl Gustav Vollmoeller se The Miracle behartig wat op 9 April van dié jaar in die Lyceum Theatre plaasgevind het. Hier het hy saam met Tilly Losch opgetree en die rol van die "speelman" gedans. Volgens die Juliaanse kalender.


Die Fakulteit Geesteswetenskap het in 1977 ’n permanente tuiste gevind toe dié indrukwekkende gebou, ontwerp deur alumnus Brian Sandrock, ingewy is. Die gebou is as ’n unieke wyebeenkonstruksie bo-oor Roperstraat gebou, omdat die stadsraad aanvanklik nie bereid was om die straat te sluit nie. Dit huisves 29 lesingsale met sitplek vir 2 733 studente en 15 seminaarkamers. Die gebou het ten tye van sy inwyding kantoorspasie aan nagenoeg 400 personeellede verskaf, wat ’n kwart van die totale lesing- en kantoorruimte op kampus behels het. Roperstraat is eers in 1993 finaal vir die publiek gesluit. Universiteit van Pretoria: Kampusgebouegids, 2008, besoek op 29 Mei 2015 Hierdie artikel is ’n saadjie. Voel vry om Wikipedia te help deur dit uit te brei. Koördinate: 25°45′20″S 28°13′52″O / 25.755521°S 28.231237°O / -25.755521; 28.231237


Helene Tursten (gebore 17 Februarie 1954 in Göteborg) is 'n Sweedse skryfster van misdaadromans wat veral met haar Inspekteur Irene Huss-reeks bekendheid verwerf het. Hierdie reeks is al in 'n aantal tale, waaronder Engels, Duits en Noors, vertaal en verfilm. Sy woon tans met haar eggenoot Krister, 'n gewese polisieman, in Sunne, Värmland. Op die ouderdom van 39 jaar is sy as gevolg van 'n rumatiese siekte genoodsaak om haar loopbaan as tandarts te staak. In 1993 het sy begin om misdaadromans te skryf. Haar bekendste karakter is inspekteur Irene Huss, 'n vrou in haar veertigs, moeder van twee tienermeisies en gelukkig getroud met haar man Krister. Sy doen polisiespeurwerk in Göteborg in verband met moorde en probeer steeds om daarnaas nog die nodige aandag aan haar gesinslewe te gee. Wikimedia Commons het meer media in die kategorie Helene Tursten. Uittreksels uit die televisierolprent Tatuerad torso, YouTube


Die Reusegebergte (Tsjeggies Krkonoše, Pools Karkonosze, Bergsilesies Riesageberge of Riesegeberche) is die hoogste bergreeks in Tsjeggië en die Poolse gewes Silesië. Dit loop langs die grens tussen Pole en Tsjeggië, met die bergpiek Schneekoppe (Duitse naam; Pools: Śnieżka; Tsjeggies: Sněžka) as sy hoogste punt (1 602 m bo seevlak). Die bergreeks het 'n subalpynse karakter met glasiale keteldale, bergmere en steil rotswande. Die bron van die Elbe-rivier is naby die bergreeks se kruin teen 'n hoogte van byna 1 400 m en sowat 7,5 km noordwes van die dorpskern van Špindlerův Mlýn (Duits: Spindlermühle) in Tsjeggië geleë. Die Reusegebergte is die hoogste gedeelte van die groter Sudete-bergreeks en was tot en met 1945 ook die hoogste punt van die Duitse Middelgebergte. Hier word ook die meeste sneeuval van alle Europese middelgebergtes aangeteken sodat dit 'n belangrike bestemming vir wintersport geword het. Die bergreeks is respektiewelik in 1959 (Pole) en 1963 (Tsjeggië) tot nasionale park verklaar. Groot dele van die Reusegebergte word daarnaas op internasionale vlak as biosfeer-reservate deur Unesco beskerm.


Die Coscoroba-swaan is 'n watervoël wat in Suid-Amerika voorkom. Dit is egter nie 'n ware swaan nie en word tans onder sy eie genus, Coscoroba, geplaas, in plaas van onder Cygnus, saam met die ander swane. Coscoroba-swane lyk ook meer op fluiteende as swane, met sy kleiner bou en korter nek. Volwasse voëls is redelike groot, tussen 87 en 113 cm, met 'n massa tussen 3,2 en 3,6 kg. Hulle het 'n spierwit veredos met 'n helderpienk eendagtige snagwel en gewebde pote. Hulle word in Tierra del Fuego, Argentinië, Chili, Uruguay, Paraguay en Brasilië aangetref. Hul habitat bestaan uit die mere en moeraslande van hierdie gebiede. Hul dieet bestaan hoofsaaklik uit waterplante en lêkorrels vir hoenders of eende, asook drywende korrels. Daarnaas sal hulle ook waterinsekte, klein vissies (of viseiers) en selfs klein skulpdiertjies vreet. Die Coscoroba-swaan maak 'n buitengewone roepgeluid, bestaande uit vier harde note wat geleidelik sagter geroep word. Hulle maak ook 'n harde "kos-kor-oe" geluid, wat tot hul naam gelei het. Paartjies broei die hele jaar deur.


Die Springers (Elopidae) is 'n familie visse van die orde Elopiformes. Daar is slegs een genus met ses spesies in hierdie familie. Twee van die spesies kom aan die Suid-Afrikaanse kus voor. Die familie se lywe is lank en silindries met 'n lang bo-kaak wat verby die oë strek. Die bekkenvin is meer agtertoe op die lyf, amper 'n pensvin en die stertvin is gevurk. Die familie word tot 1 m lank. Hulle word veral in baaie, strandmere en lagunes aangetref. Die volgende genus en gepaargaande spesies kom aan die Suid-Afrikaanse kus voor: Elops Elops lacerta - Atlantiese springer Elops machnata - Springer Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies Coastal Fishes of Southern Africa. Phil & Elaine Heemstra. 2004. ISBN 1-920033-01-7 Hierdie artikel is ’n saadjie. Voel vry om Wikipedia te help deur dit uit te brei.


Die Rooistompneus (Chrysoblephus gibbiceps) is 'n endemiese vis wat aangetref word vanaf Kaapstad tot by die Transkei. Die gemiddelde grootte van die vis is 45 cm maar hul kan tot 60 cm lank word. Dit is 'n heerlike eetvis. Die vis is silwerpienk van kleur met donkerder rooi vertikale strepe en kolle. Daar is ook onreëlmatige swart kolletjies op die lyf. Dit is 'n bedreigde spesie. Die volwasse visse leef in rotsriwwe wat 30-150 meter diep is terwyl die onvolwassenes in vlak riwwe leef. Die wyfies skiet kuit in die somer in die Oos-Kaap. Hulle is alleenlopers en vreet gastropodes, mossels, rooiaas, seekatte, krappe en wurms. In Engels staan die vis bekend as die Red stumpnose. Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies First Field Guide to Fishes of Southern Africa. Rudy van der Elst. 1999. ISBN 978-1-86872-288-4 Sea Fishes of Southern Africa. Rudy van der Elst & Dennis King. 2006. ISBN 978-1-77007-345-6 Coastal Fishes of Southern Africa. Phil & Elaine Heemstra. 2004.


Zwickau (Wes-Saksies: Zwigge) is 'n Duitse stad in die suidweste van die deelstaat Sakse en 'n sentrum in die Metropolitaanse gebied van Sentraal-Duitsland. Zwickau is aan die Zwickauer Mulde-rivier geleë en vorm in administratiewe opsig 'n selfregerende munisipaliteit. Die eerste verwysing van die territorio Zcwickaw was in 1118 en tussen 1192 en 1212 het Zwickau Stadstatus gekry. Tans is Zwickau die vierde grootste nedersetting in die deelstaat Sakse na die hoofstad Dresden, Leipzig en Chemnitz. Zwickau is veral bekend as Automobil- und Robert-Schumann-Stadt en is die wieg van die motorbedryf in Sakse. Die stad het 'n meer as honderdjarige tradisie, wat begin het met die stigting van die Horch- en Audi-werke. In die Duitse Demokratiese Republiek het die Auto Union en Sachsenring die produksie aangehou, wat veral bekend is vir die Trabant. Ná die Duitse hereniging in 1990 het Volkswagen die Volkswagen Sachsen GmbH gestig. Die in 2004 gestigte August-Horch-museum en die Westsächsische Hochschule Zwickau is die bekendste kultuur- en onderwysinstellings in die stad.


Die Klip-vlagstert (Kuhlia rupestris) is 'n vis wat voorkom in die Indiese-Pasifiese area en aan die ooskus van Afrika tot by Durban. In Engels staan die vis bekend as die Rock flagtail. Die vis verkies varswater maar skiet kuit in die see. Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies Coastal Fishes of Southern Africa. Phil & Elaine Heemstra. 2004. ISBN 1-920033-01-7 [UICN] (en) Gill T. N., 1861. Synopsis of the subfamily of Percinae. Proc. Acad. Nat. Sci. Phila. v. 13. 44-52. Lacépède, B. G. E., 1802. Histoire naturelle des poissons. Histoire naturelle des poissons. v. 4: i-xliv + 1-728, Pl. 1-16. Catalogue of Life (en) http://fishbase.org/summary/Kuhlia-rupestris.html Hierdie artikel is ’n saadjie. Voel vry om Wikipedia te help deur dit uit te brei.


Langholt is ‘n plek in die Deense Noord-Jutlandstreek van die Aalborgmunisipaliteit. Dit het 936 inwoners. Hierdie artikel is ’n saadjie. Voel vry om Wikipedia te help deur dit uit te brei.


Tewis de Bruyn (gebore in Hoopstad, 5 Augustus 1982) is ’n rugbyspeler wat vir die Vrystaat Cheetahs as ’n skrumskakel en losskakel speel in die Curriebeker en vir die Cheetahs in die Superrugbyreeks. Hy het in die verlede ook vir die Luiperds, Arende en Boland Kavaliers gespeel. Tewis de Bruyn by SARugby.co.za De Bruyn se profiel op www.itsrugby.co.uk Hierdie artikel is ’n saadjie. Voel vry om Wikipedia te help deur dit uit te brei.


Rudolph Philippus Bekker (15 Desember 1926, Dordrecht - 17 Junie 2012, Pretoria) is 'n Springbokrugbyspeler wat Suid-Afrika in twee toetse verteenwoordig het. Bekker se broers en hul suster het Suid-Afrika almal op die sportveld verteenwoordig; Jaap en Martiens Bekker het soos Dolf vir die Springbokke uitgedraf. Op sy beurt het Daan Bekker as bokser by die Olimpiese Spele in 1956 in Melbourne ’n bronsmedalje in die swaargewig-afdeling gewen en dit in 1960 in Rome met ’n silwermedalje opgevolg. Hul suster, Corrie Lategan, het Suid-Afrika op die atletiekbaan in diskusgooi en gewigstoot verteenwoordig. Nóg een van oudste Bokke dood Beeld 18 Junie 2012 Dolf Bekker by SARugby.co.za Hierdie artikel is ’n saadjie. Voel vry om Wikipedia te help deur dit uit te brei.


Krachtighuizen is ’n nedersetting in die munisipaliteit Putten in die provinsie Gelderland in Nederland. Hierdie artikel is ’n saadjie. Voel vry om Wikipedia te help deur dit uit te brei.


Upsilon Andromedae (ook υ And genoem) is ’n dubbelster sowat 44 ligjare van die Aarde af in die sterrebeeld Andromeda. Die hoofster, Upsilon Andromedae A, is ’n geelwitdwergster effens jonger as die Son. Die tweede ster in die stelsel, Upsilon Andromedae B, is ’n rooidwerg in ’n wye wentelbaan. Vier planete (soos in 2010) wentel om die hoofster. Al vier is waarskynlik Jupiter-agtige planete. Upsilon Andromedae was beide die eerste veelvoudige planeetstelsel wat om ’n hoofreeksster ontdek is en die eerste veelvoudige planeetstelsel in ’n veelvoudige sterstelsel. Upsilon Andromedae is taamlik na aan ons sonnestelsel geleë: sowat 44 ligjare. Upsilon Andromedae A het ’n skynbare helderheid van 4,09 en kan dus selfs in effens onsuiwer toestande met die blote oog gesien word. Die dowwer ster is net met ’n teleskoop sigbaar. Upsilon Andromedae A is ’n geelwitdwergster met ’n sterreklassifikasie van F8V – soortgelyk aan die Son, maar jonger, helderder en met ’n groter massa. Volgens die Genève-Kopenhagen-opname is dit sowat 3,1 miljard jaar oud en het dit dieselde verhouding van yster tot waterstof as die Son.


Die amptelike taal van die Faroëreilande is Faroëes. Die Faroëse taal is 'n Germaanse taal wat uit Oudnoors spruit. Faroëes het soortgelyke grammatika as Yslands en Oudnoors, maar die uitspraak is nader aan Noors. In die twintigste eeu het Faroëes die amptelike taal geword. Omrede die Faroëreilande binne Deense kroongebied val word Deens in skole geleer. Die eerste opgetekende nedersetters van die Faroëreilande was Ierse monnike (papar), so dit is moontlik om aan te voer dat die eerste tale wat op die eilande gepraat is 'n tipe Oudiers was. Die nabygeleë Shetland was al in die Steentydperk beset, en daarop is Pikties gepraat toe die Nore voet aan wal gesit het. Die Noorse nedersetters het eers in die middel van die 9de eeu opgedaag met hul Wes-Noors (waaruit Faroëes ontwikkel het). Dit is ook bekend dat ander groepe ook op die Faroëreilande gebly het. Dit sluit Nore in, soos gesien kan word in sekere Faroëse plekname soos Signabøur (Bø van "Sygnir") en Øravík (baai van 'Hörðir'). Inwoners van Suðuroy verwys ook na 'Frísarnir í Akrabergi' (Die Friese van Akraberg).


New Brighton is 'n dorp by Port Elizabeth in die Oos-Kaapprovinsie, Suid-Afrika. Dit is in die township iBhayi geleë. Die akteur John Kani is op 30 November 1943 hier gebore. Som van New Brighton 1 en New Brighton 2 tydens die 2011-sensus


Die Yangambi-botterbaber (Schilbe yangambianus) is 'n varswater vis wat voorkom in die boonste gedeelte van die Zambezirivier en die Kongorivier. In Engels staan die vis bekend as die Yangambi butterbarbel. Die vis is 'n donker sjokolade bruin met 'n gelerige basis kleur. Daar is 'n groot swart vlek agter die kop. Die onderkant van die kop en pens is ligter van kleur. Die dorsale en pektorale vinne is lank en dun. Die kop is kort en gerond met vier pare baarde om die mond. Die vis word tot 132 mm lank. Die vis leef in kleiner woud strome met rots bodems. Hulle vreet hoofsaaklk insekte. Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies A Complete Guide to the FRESHWATER FISHES of Southern Africa. Paul Skelton. 2001. ISBN 978-1-86872-643-1 Oken L. 1817. V. Kl. Fische. Isis (Oken) v. 8 (núm. 148). 1779-1782 (for 1179-1182 + (1182a)). BioLib (en) http://fishbase.org/summary/Schilbe-yangambianus.html Hierdie artikel is ’n saadjie. Voel vry om Wikipedia te help deur dit uit te brei.


Die Namakwa Nasionale Park is in die Noord-Kaap geleë en is 150 000 hektaar groot. Die park is 21 km wes van Kamieskroon. Die noordelike deel van die park is bergagtig en vol heuwels met die hoogste punte ongeveer 900 m bokant seevlak. Die suidelike gedeelte grens aan die Atlantiese Oseaan. Hierdie park is in 1999 as 'n nasionale park geproklameer. Stuart, Chris & Mathilde (2012). National Parks and Nature Reserves. Struik Travel and Heritage. ISBN 978-1-77007-742-3. Lenteblomme in die park


Die Rooiwangnaguil (Caprimulgus rufigena) is 'n naguiltjie in die Caprimulgidae familie. Dit is 'n migreer binne Afrika en broei in die suide van die verspreidingsgebied. Dit bring die broeiseisoen in Oos-Nigerië, Kameroen, die suide van Tsjad en Soedan, die Republiek van die Kongo, die Demokratiese Republiek van die Kongo en westelike Sentraal-Afrikaanse Republiek. In die suidelike halfrond se somer word dit in Angola, Botswana, Mosambiek, Namibië, Suid-Afrika, Zambië en Zimbabwe gevind. Die Rooiwangnaguil kom in 'n verskeidenheid van habitats voor. Dit wissel van Kalahari savanne boswêreld tot die Karoo ooptes. Dit eet uitsluitlik insekte en jag gewoonlik naby watergate teen skemer. Dit maak nes in 'n natuurlike, vlak oases in growwe grond, waar dit 1-2 eiers met 48 uur tussenposes lê. Die tweede eier is altyd groter en swaarder as die eerste. Dit broei die eiers vir 15-17 dae, waarna die kuikens uitbroei. Die kuikens word deur die mannnetjie teen skemer gevoer wat die wyfie kans gee om te jag. Die kuikens bly in die nes vir 15-17 dae.


Gallinago is 'n genus van voëls in die familie van strandlopers en snippe (Scolopacidae). Die genus omvat 17 spesies. Voëls in die genus is morfologies dieselfde, met besonder lang, skraal snawels en kriptiese vere. Die meeste het 'n kenmerkende pronk, wat hulle gewoonlik teen dagbreek of sononder uitvoer. Hulle vreet ongewerweldes wat hulle met 'n herhaalde steek-aksie in die modder soek. Gallinago andina Gallinago delicata Gallinago gallinago Gallinago hardwickii Gallinago imperialis Gallinago jamesoni Gallinago macrodactyla Gallinago media - Dubbelsnip Gallinago megala Gallinago nemoricola Gallinago nigripennis - Afrikaanse snip Gallinago nobilis Gallinago paraguaiae Gallinago solitaria Gallinago stenura Gallinago stricklandii Gallinago undulata Wikispecies het meer inligting oor: Gallinago Alfabetiese lys van Suid-Afrikaanse voëls Lys van Suid-Afrikaanse voëls (gegroepeer) Lys van Suider-Afrikaanse voëls volgens wetenskaplike name Gill, F., Wright, M. & Donsker, D. (2010). IOC World Bird Names (weergawe 2.6). (en) Hierdie artikel is ’n saadjie. Voel vry om Wikipedia te help deur dit uit te brei.


Die brandrissie (in Engels bekend as Cayenne pepper,cow-horn pepper, aleva, bird pepper), of, in sy poeiervorm, bekend as rooipeper of paprika — is 'n skerp rissie wat gebruik word om smaak en geur aan disse te verleen. Wanneer dit ryp is, het dit 'n helder rooi kleur, maar kan ook groen geëet word. Dié kultivar van Capsicum annuum is vernoem na die stad Cayenne in Frans-Guyana en is verwant aan soetrissies, jalapeños en andere. Die genus Capsicum is in die nagskadufamilie Solanaceae. Die vrugte word normaalweg gedroog en gemaal, of verpulp en in koekies gebak, wat dan gemaal en gesif word om die verpoeierde spesery te lewer. Rissies word gebruik tydens die kook van sterkgegeurde disse, as 'n poeier of in sy heel vorm (bv. in Indië, Korea, Sichua en ander Asiatiese lande), of in 'n dun, asyn-gebaseerde sous. Die hitte word op 30 000 tot 50 000 Scoville-eenhede gereken. Dit word ook gebruik as 'n kruietoevoegsel. Drankies is deesdae beskikbaar met brandrissie-ekstrak, kapsisien, as 'n aktiewe bestanddeel.


Kepler-11 is ’n ster baie soos die Son, maar effens groter, in die sterrebeeld Swaan. Dit is sowat 2 000 ligjare (613 parsek) van die Aarde af. Dit is binne sigafstand van Nasa se Kepler-ruimteteleskoop. Op 2 Februarie 2011 is aangekondig die planetêre stelsel is van die mees kompakte stelsels wat nog ontdek is. Dit was die eerste ster met ses planete wat ontdek is. Al die planete is groter as die Aarde, met die grootstes omtrent so groot soos Neptunus. Kepler-11 en sy planete is deur Nasa se Kepler-ruimtetuig ontdek. Dié tuig soek na sterre wat ’n verdowwing ondergaan. Dié verdowwing kan ’n teken wees van planete wat voor die ster verbybeweeg soos van die Aarde af gesien kan word . Kepler-11 was die eerste planeet wat ontdek is met meer as drie planete wat voor hom verbybeweeg. Kepler-11 is na die Kepler-sending genoem; dit is die elfde ster wat deur Kepler ontdek is wat bevestigde planete het. Die planete is (in volgorde van die ster af): Kepler-11b, Kepler-11c, Kepler-11d, Kepler-11e, Kepler-11f en Kepler-11g.


Morkel van Tonder (1923 - 2013) was ’n radio-omroeper en onder ander hoof van die Afrikaanse Radiodiens by die Suid-Afrikaanse Uitsaaikorporasie. Hy was ook 'n skrywer van radiodramas, kortverhale en romans. Morkel van Tonder is op 7 November 1923 op die plaas Rus-en-Vrede in die distrik Ladismith in die Kaap gebore, waar sy ouers met volstruise boer. Hy gaan skool op die plaasskool Koeskraal (waar sy ma se suster sy onderwyseres is) en gaan daarna in 1937 vir standerds sewe en agt na die Hoërskool Tradouw op Barrydale. In 1939 is hy na die Hoërskool Ladismith, waar hy in 1940 matrikuleer. Na skool werk hy in 1941 by ’n algemene handelaar op Worcester en besit dan in 1942 ’n eenmansaak op De Doorns se spoorwegstasie. Net toe hierdie besigheidjie begin geld maak, skort die Spoorweë die huurkontrak op. Hy werk daarna vanaf 1942 tot 1944 by die CSV-uitgewery met ’n boekwinkel op Stellenbosch. Hier is hy hoofsaaklik gemoeid met die bemarking van die uitgewery se eie publikasies, maar omdat die boekwinkel ook ander werke aanhou ontmoet hy hier skrywers soos Ernst van Heerden, Jan Rabie, P.J. Schoeman, Elise Muller en Ina Rousseau.


Kenichi Shimokawa (gebore 14 Mei 1970) is 'n voormalige Japannese sokkerspeler. Hy het vir die Japanse nasionale sokkerspan uitgedraf. Japan National Football Team Database Hierdie artikel is ’n saadjie. Voel vry om Wikipedia te help deur dit uit te brei.


Visierskerf is 'n berg naby die dorp Fouriesburg in die Oos-Vrystaat. Die berg is een van die hoogste punte in die Vrystaatprovinsie van Suid-Afrika, en 'n bekende baken. Die berg se naam kom van 'n keep in die kranse wat soos die visier van 'n geweer lyk. Die berg bestaan uit massiewe sandsteen kranse van die Clarens-sandsteenformasie, met die top van die berg wat uit doleritiese lawas bestaan wat tydens die opbreek van die superkontinent Gondwana daaroor uitgeloop het. Die berg is dus die oorblyfsels van die oorspronklike landskap, terwyl die omliggende valleie gevorm is deur erosie wat oor 'n tydperk van bykans 200 miljoen jaar plaasgevind het.


Galaktiese filamente (ook genoem superswermkomplekse, groot mure of groot aantrekkers) is die grootste bekende strukture in die waarneembare heelal. Hulle is massiewe, stringagtige formasies met ’n tipiese lengte van 50 tot 80 megaparsek wat die grense skep tussen groot leemtes in die heelal. Filamente bestaan uit sterrestelsels wat deur swaartekrag gebind word; dele waar ’n groot aantal stelsels baie na aan mekaar lê (in kosmiese terme) word superswerms genoem. Die ontdekking van strukture groter as superswerms het in die 1980's begin. In 1987 het die sterrekundige R. Brent Tully van die Universiteit van Hawaii se Sterrekunde-instituut waargeneem wat hy die "Pisces-Cetus-superswermkompleks" genoem het. In 1989 is die Groot Muur ontdek, gevolg deur die Groot Muur van Sloan in 2003. Op 11 Januarie 2013 het navorsers onder leiding van Roger Clowes van die Universiteit van Sentraal-Lancashire die ontdekking aangekondig van ’n groot kwasargroep, die U1.27, wat voorheen ontdekte filamante verdwerg het met sy grootte. In November 2013 het sterrekundiges danksy gammaflitse die Groot Muur in Hercules-Corona Borealis, ’n moontlike enorme filament, ontdek.


Die Nossobrivier (ook Nosob of Nossop) (ǂnuse !ab, Khoikhoi vir swart rivier) is 'n droë rivierloop in die ooste van Namibië en die Kalahari-streek van Suid-Afrika en Botswana. Dit dek 'n afstand van 740 km en het laas in 1989 sterk gevloei. Die rivier leen ook sy naam aan die Nossobkamp by 25°25′18″S 20°35′47″O / 25.42167°S 20.59639°O / -25.42167; 20.59639 in die Kgalagadi Vredespark. Die Nossob het sy oorsprong in twee hoofsytakke, die Wit- en Swart-Nossob. Beide sytakke het hul oorsprong op die oostelike hange van die Otjihaverabergreeks, oos van Windhoek. Hul bronne is onderskeidelik op 1 800 m en oor die 2 000 m bo seevlak. Die twee rivierbeddings vloei saam sowat 80 km suid van Gobabis, wat op die oewer van die Swart-Nossob geleë is. Van hierdie samevloeiing af vloei die rivier verby die nedersettings van Leonardville en Aranos om Union's End te bereik in Suid-Afrika. Vanaf Union's End vorm die rivierbedding die Botswanagrens en kronkel dit deur die Kgalagadi-oorgrenspark vir 'n afstand van meer as 200 km.


Ardingly (uitgespreek / ɑrdɪŋlaɪ / AR-ding-lye) is 'n dorp en die burgerlike nedersetting in die "High Weald Area of Outstanding Natural Beauty" (buitengewone natuurskoonheid) ongeveer 5.6 km noord van Haywards Heath in die Middel-Sussex-distrik van die historiese Wes-Sussex, Engeland. Die dorp is ongeveer 53 km suid van Londen, 10 km suid-suidwes van Oos-Grinstead, 10.5 km suidoos van Crawley, 23 km noord van Brighton en 53 km oos-noordoos van die landelike dorp van Hester. Daar is in 1396 melding gemaak van 'n plek gespel as Ertlyngeleghe, wat kan verwys na Ardingly. Die dorp is op die B2028 pad. Die nedersetting het 'n oppervlakte van 1 608 hektaar (3 974 akker). Die 2001-sensus het 1 833 mense in 627 huishoudings aangeteken, van wie 830 ekonomies aktief was. Ardingly het 'n lae-frekwensie busdiens na die nabygeleë dorpe van Haywards Heath en Crawley. Ardingly-stasie is op 1 Oktober 1864 geopen deur die "London, Brighton and South Coast Railway". "Southern Railway" het die lyn geëlektrifiseer in die 1930's, maar British Rail sluit die lyn en die stasie vir passasierstreine in 1963.


Filips II van Frankryk (21 Augustus 1165 – 14 Julie 1223), ook bekend as August(us), was van 1180 tot 1223 die koning van Frankryk. Filips is reeds op 1 November 1179 in die afwesigheid van sy siek vader, Lodewyk VII in Reims gekroon en as medekoning aangestel. Met die dood van sy vader word hy op 18 September 1180 amptelik die koning van Frankryk. Hy trou in 1180 met Isabella van Henegouwe (1170-1190), die niggie van die Vlaamse graaf Filips van die Elzas (dogter van sy suster Margaretha), en so verwerf hy Artesië as huweliksgeskenk. Lodewyk VIII was hulle seun. Isabella sterf in 1190 en in 1193 trou hy met Ingeborg van Denemarke, wat hy kort daarna verstoot. In 1194 trou hy met Agnes van Meranië, maar die huwelik word nie deur die pous erken nie, in 1213 bevestig hy weer Ingeborg as die koningin. Hierdie artikel is ’n saadjie. Voel vry om Wikipedia te help deur dit uit te brei.


Met Pruisiese deugde (Duits: Preußische Tugenden) word bedoel die Protestants-Calvinistiese morele waardes en die deugde wat tydens die Verligting gevorm is en wat sedert Frederik Wilhelm I se bewind deur die Pruisiese staat verkondig en bevorder is. Van hierdie Pruisiese deugde stam ook die Duitse deugde (Deutsche Tugenden) af. Toe Frederik Wilhelm I met sy troonbestyging as Pruisiese koning 'n oortrokke staatsbegroting ontdek, was orde, ywer, beskeidenheid en godsaligheid sy hooftemas vir die daaropvolgende hervorming en rehabilitasie van die staat. Sy bynaam as "Soldatekoning" (Soldatenkönig) het hy verwerf met sy daaropvolgende opbou van die magtige Pruisiese weermag. Sy seun Frederik die Grote, wat in teenstelling met sy vader 'n esteet was, is as bevelvoerder van die Pruisiese leër in talle oorloë met dapperheid, geregtigheid en volksverbondenheid versinnebeeld. Later, toe Frederik op 'n gevorderde ouderdom 'n sosiaal geïsoleerde man word, was hy steeds 'n voorbeeld van hardheid, pligsbesef en dissipline. Die Pruisiese staatsgebied is in verskillende, afsonderlike streke verdeel en het 'n heterogene bevolking gehad. Die meeste Pruise was protestante, met 'n minderheid katolieke.


Steglitz is 'n Berlynse stadsdeel in die administratiewe distrik Steglitz-Zehlendorf wat sy oorsprong in die gelyknamige Brandenburgse dorp het. Toe Steglitz in 1920 as deel van administratiewe hervormings saam met die aangrensende nedersettings Lichterfelde, Lankwitz en Südende by Berlyn ingesluit is, was dit die grootste dorp in Pruise met 'n bevolking van 93 000. Om nie die belastinginkomste uit Steglitz te verloor nie, het die destydse landelike distrik Teltow, waarvan Steglitz voor sy inlywing by die Duitse hoofstad deel uitgemaak het, geskroom om stadstatus aan die nedersetting toe te ken. Steglitz is in die suidweste van Berlyn geleë waar die digbeboude woonbuurte van die binnestad geleidelik oorgaan in die groen voorstadgebiede met enkelgesinshuise en villas. Steglitz is tradisioneel een van die Duitse hoofstad se gegoede buurte, en baie van sy woonkwartiere met skaduryke strate en statige villas het gedurende die groot industriële opswaaifase van die laat 19de eeu ontstaan toe welvarende Berlyners hulle in die groen en rustige westelike voorstede gevestig het. Die winkelstraat Schlossstraße is die besige spilpunt van die stadsdeel.


Wilma Johanna Stockenström (7 Augustus 1933-) is 'n Suid-Afrikaanse skrywer, vertaler en aktrise. Sy skryf hoofsaaklik in Afrikaans en is saam met Sheila Cussons, Elisabeth Eybers, Antjie Krog en Ina Rousseau een van die vernaamste Afrikaanse vroulike skrywers. Stockenström is in Napier in die Overberg-distrik gebore. Nadat sy hoërskool voltooi het, studeer sy aan die Universiteit van Stellenbosch, waar sy in 1952 'n BA-graad in drama verwerf. Sy trek in 1954 na Pretoria en trou met die Estlandse taalkundige, Ants Kirsipuu. Sy woon sedert 1993 in Kaapstad. Sy is een van weinig skrywers wat 'n Hertzogprys in twee afsonderlike kategorieë kon losslaan. Sy wen dit in 1977 vir poësie en in 1991 vir fiksie. Haar 1981-roman, Die kremetartekspedisie, is deur die Nobel-pryswenner, J.M. Coetzee na Engels vertaal en onder die titel The Expedition to the Baobab Tree uitgegee. Van haar werk is ook na Nederlands, Frans, Duits, Hebreeus, Italiaans, Turks en Sweeds vertaal.


Mount Tasman (Māori: Rarakiroa) is met 'n hoogte van 3 497 meter die tweede hoogste berg van Nieu-Seeland ná die nabygeleë Mount Cook. Die berg is op die Suideiland in die Nieu-Seelandse Alpe geleë. Mount Tasman is ná die Nederlandse ontdekkingsreisiger Abel Tasman genoem. Die Māorinaam (horo: "om te sluk"; koau: "ruig" of bonte witborsduiker) verwys glo na die swelling in die nek van 'n bonte witborsduiker wanneer hy 'n vis insluk. (en) "Mount Tasman, New Zealand". Peakbagger.com. Besoek op 29 April 2019. (en) Reed, A. W. (2010). Peter Dowling (red.). Place Names of New Zealand. Rosedale, North Shore: Raupo. p. 391. ISBN 978-0-14-320410-7.AS1-onderhoud: ref=harv (link) Wikimedia Commons het meer media in die kategorie Mount Tasman. Hierdie artikel is ’n saadjie. Voel vry om Wikipedia te help deur dit uit te brei.


In wetenskap is die dryfvermoë (Engels: buoyancy) 'n opwaartse krag wat uitgeoefen word deur 'n vloeistof teen die gewig van 'n voorwerp wat in die vloeistof gedompel is. Dus, gestel 'n voorwerp i met 'n sekere digtheid, lengte, breedte en hoogte: ρ, L, B, H. Dit dryf x meter diep in die water. x kan dan soos volg uitgedruk word: In die algemeen is: F = m g {\displaystyle F=mg} Gewig van verplaaste water: F w = x . L . B . ρ w {\displaystyle F_{w}=x.L.B.\rho _{w}} Gewig van voorwerp: F i = H . L . B . ρ i {\displaystyle F_{i}=H.L.B.\rho _{i}} Volgens Archimedes se beginsel is F w {\displaystyle F_{w}} = F i {\displaystyle F_{i}} . Dus: x .


Zweibrücken (Frans: Deux-Ponts Nederlands: Tweebruggen) is 'n stad in die Duitse deelstaat Rynland-Palts. Die stad het 'n bevolking van 33 944 in 2010 gehad. Hierdie artikel is ’n saadjie. Voel vry om Wikipedia te help deur dit uit te brei.


Coenraad Buys was 'n boer op die oosgrens van die Kaapkolonie, avonturier, swerwer, poligamis, rebel en stigter van die bekende kleurlinggemeenskap by die Soutpansberge vroeg in die negentiende eeu. Buys stam af van 'n Franse Hugenoot met die familienaam Du Bois, wat in die Nederlandstalige omgewing van die Kaap eers De Buys en later Buys geword het. 'n Mens kan die geleidelike naamsverandering aanvaar omdat die van Buys toe reeds aan die Kaap bestaan het. Coenraad se oupagrootjie was 'n wingerdsnoeier van Calais wat hom in die Cogmanskloofomgewing gaan vestig het. Hy was 'n welvarende boer en was gereeld in regsgedinge betrokke. Kleinseun Coenraad is op 'n onbekende datum aan die Wagenboomsrivier naby Montagu gebore. Op 24 Oktober 1762 word hy in Kaapstad gedoop. Sy kinderjare bring hy op sy pa se plaas Ezelsjagt deur en geniet daar basiese onderwys. Op die ouderdom van 21 jaar was dit reeds duidelik dat hy 'n stormagtige toekoms tegemoet gaan. Hy raak betrokke by die opstand in Graaff-Reinet teen die koloniale bewind en was 'n burger van die kortstondige republiek in Graaff-Reinet.


Daniël Retief Burger is 'n Afrikaanse sanger van geestelike liedere. Sy debuutalbum, Luidkeels is in 2005 uitgereik. In 2010 ontvang hy 'n SAMA-toekenning in die kategorie beste gospelalbum (Afrikaans) vir Luidkeels Oorgegee. Luidkeels, 2005 Luidkeels Oorgegee DVD, 2009 Luidkeels Oorgegee, 2009 Luidkidz – Ek sing dit ek leef dit! DVD Luidkeels Hersien DVD LuidKeels Hersien ’’Luidkeels Dieper ‘’ 2012 ’’7 jaar van lof’’, 2013 ’’Nou en vir altyd’’, 2014 ’’Alles’’, 2017 Lys van Suid-Afrikaanse musikante Amptelike webwerf Retief Burger op Facebook Retief Burger op Twitter God is liefde op YouTube Leeu van Juda op YouTube Hierdie artikel is ’n saadjie. Voel vry om Wikipedia te help deur dit uit te brei.


Hawston is 'n vakansiedorpie aan die Atlantiese Oseaan in die Wes-Kaap, Suid-Afrika. Die dorpie is genoem na C.R. Haw, eertydse siviele kommissaris van die Caledondistrik. Daar is 'n lanseerhelling vir vissersbote aan die suidekant van die baai. Die groter dorp Hermanus is naby Hawston. Die strand is as 'n blouvlagstrand gesertifiseer. Lys van dorpe in Suid-Afrika Op Pad in Suid-Afrika. B.P.J. Erasmus. 1995. ISBN 1-86842-026-4 Hierdie artikel is ’n saadjie. Voel vry om Wikipedia te help deur dit uit te brei.


Jean Auguste Dominique Ingres (29 Augustus 1780 - 14 Januarie 1867) is 'n Franse skilder, leidende verteenwoordiger van Neoklassisisme in die skilderkuns. Ingres was die laaste groot klassikus en was in teenstelling met die romantiese beweging, veral teen Eugene Delacroix. Onder sy beste werke sluit in 'n portret van sy vriend Marius Granet (1807). Hierdie artikel is ’n saadjie. Voel vry om Wikipedia te help deur dit uit te brei.


Molopo kan verwys na: Molopo Plaaslike Munisipaliteit, 'n munisipaliteit in Noordwes, Suid-Afrika. Moloporivier, 'n rivier wat deur Suid-Afrika en Botswana vloei. Moloporivier, Noordwes, 'n nedersetting in Noordwes, Suid-Afrika.


SC Veendam was 'n sokkerspan in die Nederlandse dorp Veendam, wat tot hulle bankrotskap in die Eerste divisie gespeel het. In April 2013 het die klub opgehou bestaan. Hulle amateurspan, VV Veendam 1894, wat in 1974 van die professionele span afgesplit het, speel tans in die Tweede Klasse. Die span se tuisveld is De Langeleegte, wat 6 500 toeskouers kan vat. Vroeër het die klub ook as BV Veendam (Betaald Voetbal Veendam) bekend gestaan. Kampioen Eerste divisie (naaswenner (1): 1987/88) Dick Nanninga Frans de Munck Gerard Wiekens Leo Beenhakker Thiemo Meertens


Die North Harbour-stadion is 'n groot stadion in Albany, North Shore City in Nieu-Seeland. Die stadion is in 1997 geopen, na amper 'n dekade se besprekings, beplanning en konstruksie. Dit het 'n reghoekige vorm en word hoofsaaklik vir rugbywedstryde en opelugkonserte aangewend, terwyl die aangrensende ovaalvormige stadion vir krieketwedstryde ingespan word. Verskeie wedstryde is gedurende die Rugbywêreldbeker 2011 hier gespeel. Wedstryd tussen Frankryk en Japan tydens die Rugbywêreldbeker 2011 Wedstryd tussen Suid-Afrika en Samoa tydens die Rugbywêreldbeker 2011 Hoofartikel: Rugbywêreldbeker 2011. Wikimedia Commons het meer media in die kategorie North Harbour-stadion.


Gesondheid is die vlak van funksionele of metaboliese doeltreffendheid van 'n lewende organisme. By mense is dit die individu of gemeenskap se vermoë om aan te pas en te selfversorg wanneer daar voor fisieke, geestelike of maatskaplike uitdagings te staan gekom word. In die Wêreldgesondheidsorganisasie (WGO) se grondwet van 1948 word gesondheid in die breë omskryf as "'n toestand van totale liggaamlike, geestelike en maatskaplike welsyn en nie net die afwesigheid van siekte en swakheid nie." Hierdie definisie het kontroversie uitgelok, veral wat praktiese waarde betref en die probleem wat deur die gebruik van die woord "totale" geskep word. Ander definisies is voorgestel, waaronder 'n onlangse definisie wat gesondheid en persoonlike tevredenheid korreleer. Daar is verskeie klassifikasiestelsels wat algemeen gebruik word om die komponente van gesondheid te definieer en te bepaal. Sistematiese aktiwiteite om gesondheidsprobleme te voorkom of te genees en goeie gesondheid by mense te bevorder, word deur gesondheidsorgverskaffers aangepak. Die term "gesond" word ook algemeen in die konteks van baie soorte nielewende organisasies en hulle impak ten voordele van mense gebruik, byvoorbeeld gesonde gemeenskappe, gesonde stede of gesonde omgewings.


Die Statebondspele of Gemenebesspele (Engels: Commonwealth Games) is 'n sporttoernooi wat elke vier jaar, twee jaar na elke Olimpiese Somerspele, vir lidlande van die Britse Statebond aangebied word. Ongeveer 4 500 tot 5 000 atlete neem hieraan deel, wat dit na die Olimpiese Somerspele die grootste sportbyeenkoms ter wêreld maak. Alhoewel die Britse Statebond 52 lidlande het, is daar 70 deelnemende spanne by die Statebondspele, omdat 'n aantal Britse oorsese gebiede onder hul eie vlae meeding. Die vier lande van die Verenigde Koninkryk – Engeland, Skotland, Wallis en Noord-Ierland – stuur ook aparte spanne. Net ses lande het aan elke Statebondspele deelgeneem: Australië, Kanada, Engeland, Nieu-Seeland, Skotland en Wallis. Suid-Afrika neem tans, na hulle hertoetrede in 1994, aan hierdie Statebondspele deel. Die volgende Statebondspele sal in 2022 in die Engelse stad Birmingham aangebied word. Die idee vir 'n kompetisie tussen die lande van die Britse Ryk is vir die eerste keer in 1891 deur ds. Astley Cooper voorgestel. Die eerste Britse Rykspele is daarna is 1930 aangebied. Die geleentheid se naam in 1954 na die Britse Ryk en Statebondspele verander.


Prof. dr. Barend Bartholomeus (Bennie) Keet (Alice, 20 Junie 1885 – Stellenbosch, 21 Junie 1974, slegs 'n dag ná sy 89ste verjaardag) was predikant in die Nederduitse Gereformeerde Kerk, hoogleraar aan die Kweekskool op Stellenboschen een van die vyf vertalers van die 1933-vertaling van die Bybel in Afrikaans. Hy word veral onthou as een van die weinig min stemme uit die NG Kerk wat reeds in die 1950's beswaar gemaak het teen Apartheid as synde onbybels en onchristelik een van net enkele Afrikaanssprekende "intellektuele rebelle" en "een van die vroegste teenstanders van apartheid" in dié kerkverband. Prof. Pieter Verhoef beskryf hom in die Suid-Afrikaanse Biografiese Woordeboek as 'n "briljante teoloog, 'n deskundige op sy vakgebied" wat "oor 'n voortreflike intellektuele beskik" het. "Hy was 'n sterk omstrede figuur, maar tegelyk 'n diep gerespekteerde kampvegter vir sy ideale. Tiperend van hom was sy humorsin." Keet is in die Oos-Kaap gebore waar sy vader, ook B.B. Keet, leraar van die destydse NG gemeente Alice was.


Ruimtestof of kosmiese stof is deeltjies in die ruimte wat wissel van ’n paar molekules tot 0,1 mikrometer (µm). Dit kan enige stof in die kosmos wees, of beperk tot ruimtestof in ons sonnestelsel. Stof kan verder opgedeel word na gelang van waar dit voorkom: intergalaktiese (tussen sterrestelsels), interstellêre (tussen sterre), interplanetêre (tussen planete) en sirkumplanetêre stof (soos in ringe om ’n planeet). In ons eie sonnestelsel veroorsaak interplanetêre stof die sodiaklig. Bronne van stof in die sonnestelsel is komete, asteroïdes, die Kuiper-gordel en interstellêre stof wat deur ons stelsel beweeg. Daar val sowat 40 ton ruimtestof per dag op die Aarde. Wetenskaplikes het ruimtestof eers as lastig beskou omdat dit hulle soms gekeer het om voorwerpe van belang te bestudeer. Toe begin is met infrarooi astronomie, het hulle besef hoe belangrik en noodsaaklik dié stof is. Dit speel ’n groot rol in ster- en planeetformasie, die sodiaklig, komete en planetêre ringe. Die bestudering van ruimtestof is ’n omvattende navorsingsveld wat verskeie wetenskappe behels: etlike terreine van fisika, elektromagnetisme, wiskunde, chemie en meteoritika, sowel as elke tak van die astronomie en astrofisika.


’n Onreëlmatige sterrestelsel is ’n sterrestelsel wat nie ’n kenmerkende vorm het soos ’n spiraal- of elliptiese sterrestelsel nie. Sulke stelsels val nie in enige gewone klas soos deur Edwin Hubble bepaal nie en hul voorkoms is soms chaoties – hulle het nie ’n sentrale bol of duidelike spiraalarms nie. Saam maak hulle omtrent ’n kwart van alle sterrestelsels uit. Die meeste onreëlmatige stelsels was eens elliptiese of spiraalstelsels, voordat swaartekragsteurnisse hulle misvorm het. Hulle bevat groot hoeveelhede gas en stof. Daar is twee Hubble-hoofklasse: ’n "Irr I"-stelsel is ’n onreëlmatige stelsel wat ’n effense struktuur het, maar nie duidelik genoeg om dit in enige ander klas te plaas nie. Subklasse is Sm, stelsels met ’n aanduiding van spiraalarms, en Im, dié daarsonder. ’n "Irr II"-stelsel is ’n onreëlmatige stelsel wat geen teken van ’n struktuur het waarvolgens dit in ’n Hubble-klas geplaas kan word nie. ’n Derde soort klas is die onreëlmatige dwergsterrestelsels. Hulle is "dI" of "dIrrs".


Ѯ (kleinletter: ѯ) is ’n letter van die Ou Cyrilliese alfabet wat nie meer gebruik word nie. Dit is van die Griekse letter Ksi (Ξ, ξ) afgelei. Dit is meestal in Griekse leenwoorde gebruik, veral met betrekking tot die Oosters-Ortodokse Kerk. Dit het ook die syfer 60 voorgestel. Ksi is in 1708 saam met psi (Ѱ), omega (Ѡ) en joes (Ѧ) uit die Russiese alfabet gelaat met die hervormings van Pieter die Grote, en daarna ook uit ander alfabette.